text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
א [Alefe]
3 Ndi muntu udi mumone dikenga bua mulangala wa tshiji tshiende.
2 Yeye mmungipate ne udi ungendesha mu mîdima, ki mmu butoke nansha.+
3 Bushuwa, misangu ne misangu yeye udi unduisha ne tshianza tshiende dituku dijima.+
ב [Bete]
4 Mmunyanyishe mubidi wanyi ne dikoba dianyi;Mmutshibule mifuba yanyi.
5 Mmuntshintshimike; mmunnyunguluke ne mulungu mubi+ ne ntatu.
6 Mmunsombeshe mu miaba ya mîdima ku bukole, bu bantu bavua bafue kale.
ג [Gimele]
7 Mmunnyungulule ne tshimanu, bua tshinyemi to;Mmunsuike ne nkanu ya bujitu ya tshiamu tshia mitaku.+
8 Kabidi, pandi ngela lubila bua kulomba diambuluisha ne dishikila, yeye udi ubenga disambila dianyi.+
9 Mmujike njila yanyi ne mabue masonga;Mmuvuije bibeba bianyi bikonyangale.+
ד [Dalete]
10 Udi ungalamina bu nyama wa urse, bu ntambue udi mubutame.+
11 Mmungumbushe mu njila ku bukole ne mmunsunsule;Mmunshiye tshianana.+
12 Mmunane buta buende bua mikete, ne udi ungimanyika bu tshintu tshia kuasa mukete.
ה [He]
13 Mmutubule tuonyi tuanyi ne mikete ya mu nsapu wende wa mikete.
14 Ndi mulue tshintu tshia kusekabu kudi bukua bantu buonso, tshia kuimbabu mu musambu wabu dituku dijima.
15 Mmunguwuje tente ne bintu bia bululu ne mmungukutshishe ne mutshi wa bululu.+
ו [Waw]
16 Udi utshibula mênu anyi ne nsoka;Udi wenza bua nditunye mu butu.+
17 Udi umbusha ditalala kundi; ndi mupue bualu buimpe muoyo.
18 Nunku ndi ngamba ne: “Bulengele buanyi mbujimine, kabidi ne ditekemena dianyi kudi Yehowa.”
ז [Zayine]
19 Uvuluke dikenga dianyi ne dipangila dianyi dia muaba wa kusombela,+ mutshi wa bululu ne mulungu mubi.+
20 Bushuwa wewe neuvuluke ne newiname pa mutu panyi.+
21 Ndi mvuluka bualu ebu mu muoyo wanyi; ke bualu kayi nendeje lungenyi lua kuindila.+
ח [Hete]
22 Mbua dinanga dia lulamatu dia Yehowa butudi katuyi bafike ku nshikidilu wetu,+Bualu luse luende kalutu lushikila.+
23 Ludi lulua lupialupia dinda dionso;+ lulamatu luebe nduvule.+
24 Ndi muambe ne: “Yehowa udi tshianyi tshitupa,+ ke bualu kayi nendeje lungenyi lua kuindila.”+
ט [Tete]
25 Yehowa udi muimpe kudi muntu udi utekemena kudiye,+ kudi muntu udi utungunuka ne kumukeba.+
26 Mbimpe kuindila lupandu lua Yehowa+ mupuwe.+
27 Mbimpe bua muntu ambule mutshi wa tshikokedi mu bunsonga buende.+
י [Yode]
28 Asombe nkayende ne ashale mupuwe padiye umuambikawu.+
29 Ateke mukana muende mu lupuishi mene;+ ditekemena didi mua kuikala ditshidiku.+
30 Afile ditama diende kudi muntu udi umututa; yeye ukute bipendu.
כ [Kafe]
31 Bualu Yehowa kakutubenga kashidi to.+
32 Nansha mudiye mukebeshe kanyinganyinga, yeye nealeje kabidi luse bilondeshile dinanga diende dia lulamatu divule.+
33 Bualu, bualu ebu kabuena mu muoyo wende bua kukengesha bana ba bantu anyi kubanyingalaja.+
ל [Lamede]
34 Kuzaza bena buloko bonso ba pa buloba muinshi mua makasa,+
35 Kupangisha muntu kulumbulula kuakane kumpala kua Mutambe Bunene,+
36 Kunyangila muntu tshilumbu tshiende,Yehowa katu witaba malu a nunku to.
מ [Meme]
37 Nunku, nnganyi udi mua kuamba bualu ne kuenza bua buenzeke bikala Yehowa kayi mubutumine dîyi?
38 Mukana mua Mutambe BuneneKamutu mupatuka malu mabi ne malu mimpe popamue to.
39 Bua tshinyi muntu wa muoyo udi ne bua kudiabakena bua bipeta bia mpekatu wende?+
נ [Nune]
40 Tukonkononayi njila yetu ne tuyikenkete bimpe,+ ne tupinganayi kudi Yehowa.+
41 Tubandishayi mioyo yetu pamue ne bianza bietu kudi Nzambi mu diulu,+ tuamba ne:
42 “Tudi bashipe mikenji ne batomboke,+ wewe kuena mutubuikidile.+
ס [Sameke]
43 Udi mutukangile njila wa kufika kuudi ne tshiji;+Udi mutulondakaje ne mutushipe kakuyi luse.+
44 Udi mukange njila wa kufika kuudi ne ditutu, nunku disambila dietu kadiena mua kupita to.+
45 Udi utuvuija tshintu tshia kuimansha ne tshintu tshia ku diyala munkatshi mua bukua bantu.”
פ [Pe]
46 Bena lukuna betu bonso badi batukanguila mukana muabu.+
47 Buôwa ne majimba mbilue tshietu tshitupa,+ dibutuka ne ditshibuka.+
48 Tusulu tua mâyi tudi tupatuka mu mêsu anyi bua ditshibuka dia muana wa bakaji wa bantu banyi.+
ע [Ayine]
49 Mêsu anyi adi adila kaayi alekela, kaayi ikisha,+
50 Too ne padi Yehowa utangila panshi ne umona kumbukila mu diulu.+
51 Mêsu anyi mmankebele kanyinganyinga bua bana ba bakaji bonso ba mu tshimenga tshianyi.+
צ [Tesade]
52 Bena lukuna banyi mbandembe bu nyunyi kakuyi bualu.
53 Mbapuwishe muoyo wanyi mu dijimba; bavua batungunuke ne kungasa mabue.
54 Mâyi avua mapueke pa mutu wanyi, ne meme kuamba ne: “Kuanyi kuajiki!”
ק [Kofe]
55 Yehowa wanyi, mvua mubikidile dîna diebe mu ndondo wa dijimba.+
56 Umvua dîyi dianyi; kujiki ditshi diebe ku lubila luanyi lua dilomba diambuluisha, lua dilomba dikuatshisha.
57 Uvua musemene pabuipi dituku dimvua mukubikile. Uvua muambe ne: “Kutshinyi to.”
ר [Leshe]
58 Yehowa wanyi, wewe udi mundumbuluile tshilumbu tshianyi, udi mukuule muoyo wanyi.+
59 Yehowa wanyi, wewe udi mumone bualu bubi budibu bangenzele; ukose koku tshilumbu tshianyi.+
60 Udi mumone disombuela diabu dionso, mayele abu onso adibu bandukila.
ש [Sine] anyi [Shine]
61 Yehowa wanyi, wewe udi mumvue bipendu biabu, mayele abu onso adibu bandukila,+
62 Mishiku ya baluishi banyi ne manunganyi abu bua bualu buanyi dituku dijima.
63 Ubatangile; padibu basomba anyi bimana, badi bangeluluila mu misambu yabu!
ת [Taw]
64 Yehowa wanyi, wewe neubafute bilondeshile bienzedi biabu.
65 Neubavuije bena mioyo mipape, bu mulawu uudi ubela.
66 Neubalondakaje mu tshiji tshiebe ne neubabutule muinshi mua diulu dia Yehowa.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Muadi 3
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki. Wa bana ba Kola.+ Masikile.
44 Nzambi wanyi, tudi badiumvuile ne matshi etu,Bankambua betu mbatulondele,+Malu awakenza mu matuku abu,Matuku a kale kale.
2 Wewe wakipata bisamba ne tshianza tshiebe+Ne wakateka bankambua betu muaba au.+
Wakazaza bisamba ne wakabipata.+
3 Ki nku muele wabu wa mvita kuvuabu bangate buloba abu to,+Ne diboko diabu kadivua dibafikishe ku ditshimuna to.+
Kadi nku tshianza tshiebe tshia balume, ne ku diboko diebe,+ ne ku butoke bua mpala webe,Bualu uvua mubanyishe.+
4 Nzambi wanyi, wewe ke Mukalenge wanyi;+Tuma dîyi bua Yakoba ikale ne ditshimuna dionso dijima.
5 Ku bukole buebe netualuje baluishi betu tshianyima;+Mu dîna diebe netudiatakaje badi bajuka bua kutuluisha.+
6 Bualu tshiena ngeyemena buta buanyi bua mikete,Ne muele wanyi wa mvita kawena mua kumpandisha.+
7 Wewe ke uvua mutupandishe kudi baluishi betu,+Wewe uvua mupuekeshe badi batukine milongo.
8 Nzambi ngutuapesha butumbi dituku dijima,Ne netuele dîna diebe tuasakidila bua kashidi. (Sela)
9 Kadi mpindieu udi mutulekele ne mutupuekeshe milongo,Kuena upatuka ne biluilu bietu.
10 Udi utungunuka ne kutupingajija tshianyima kumpala kua muluishi wetu;+Badi batukine badi bangata tshionso tshidibu basue.
11 Udi utufila bua kutudiabu bu mikoko;Udi mututangalaje munkatshi mua bisamba.+
12 Udi upana bantu bebe bu bafila patupu;+Kuyi upeta makasa ku dibapana.
13 Udi utuvuija bu tshipendu kudi bena mutumba netu,Bu tshintu tshia kuseka ne kupepeja kudi bonso badi batunyunguluke.
14 Udi utuvuija tshintu tshia kupetula munkatshi mua bisamba,+Tshintu tshia bukua bantu kukupilabu mitu yabu.
15 Ndi ndiumvua mupuekeshibue milongo dituku dijima,Ne bundu buanyi mbumpite bukole,
16 Bua mutoyi wa mayobo abu ne bipendu biabu,Bua bualu bua muena lukuna wetu udi wenda udisombuela.
17 Bionso ebi mbitufikile, kadi katuena bakupue muoyo to,Katuena bashipe tshipungidi tshiebe to.+
18 Muoyo wetu ki mmusesu-ke to;Makasa etu kaena apambuka mu njila webe nansha.
19 Kadi wewe udi mutuzajile muaba utu mibuabua isombela;Udi mutubuikidije ne mundidimbi mukole.
20 Bituikala bapue dîna dia Nzambi wetu muoyo,Anyi bituoluela nzambi wa ku babende bianza mu disambila,
21 Nzambi kakusokolola bualu ebu anyi?
Yeye mmumanye malu masokome a mu muoyo.+
22 Bua bualu buebe, tudi tushipibua dituku dijima;Tudi bangatshibue bu mikoko ya kushipabu.+
23 Juka. Yehowa wanyi, buatshinyi utshidi anu mulale?+
Tabala! Kutungunuki ne kutulekela kashidi to.+
24 Bua tshinyi udi usokoka mpala webe?
Bua tshinyi udi upua dikenga dietu ne dikengeshibua dietu muoyo?
25 Bualu tudi bapuekeshibue too ne mu lupuishi;Mibidi yetu mmishindikila mu buloba.+
26 Juka bu muambuluishi wetu!+
Tusungila bua dinanga diebe dia lulamatu.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 44
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
NSHAPITA WA 25
“Luse lua Nzambi wetu”
1, 2. a) Mmunyi mudi mamu utabalela muanende padiye udila? b) Nduse kayi ludi lupite lua mamu?
MUNKATSHI mua butuku, muana udi utuadija kudila. Mamuende udi ujuka diakamue. Katshia muanende eu waledibua, katshiena ulala tulu bimpe bu pa tshibidilu to. Mmulonge mua kusunguluja miadi ya muanende. Nunku udi mua kumanya dîba didi muana musue kuamua, didiye musue bamuambule anyi didiye udila bua bualu bukuabu. Nansha muana udila bua bualu kayi, mamuende udi umutabalela. Muoyo wende kawena ukuata padi muana udila.
2 Luse ludi mamu umvuila muanende nduse lukole ludi muntu mua kumvuila mukuabu. Kadi luse lua Yehowa Nzambi wetu ndupite lua bantu kule ne kule. Dikonkonona dia ngikadilu eu muimpe didi mua kutuambuluisha bua kusemena pabuipi ne Yehowa. Tukonkononayi tshidi luse lumvuija ne mushindu udi Nzambi wetu ululeja.
Luse ntshinyi?
3. Muaku wa pa muanda wa mu tshiena Ebelu udibu bakudimune “kumvuila luse” anyi “kuikala ne luse” udi umvuija tshinyi?
3 Mu Bible kudi dipetangana dikole pankatshi pa luse ne kuditeka pa muaba bakuabu. Kudi miaku ya bungi mu tshiena Ebelu ne mu tshiena Greke idi ne lungenyi lua luse lukole. Tuangate tshilejilu tshia muaku wa pa muanda wa mu tshiena Ebelu wa racham udibu bakudimuna misangu ya bungi ne: “kumvuila luse” anyi “kuikala ne luse.” Mukanda mukuabu udi umvuija ne: muaku wa pa muanda racham “udi ne lungenyi lua luse lukole, bu lutudi tumvua patudi tumona bantu batudi banange anyi badi dijinga ne diambuluisha dietu bakenga.” Muaku wa mu tshiena Ebelu eu, udi ukumbanyina Yehowa, udi upetangana ne muaku “lukutu” anyi difu dia mamu ne udi mua kumvuija “luse lua mamu.” *—Ekesode 33:19; Yelemiya 33:26.
4, 5. Mmunyi mudi Bible wenza mudimu ne luse ludi nalu mamu bua muanende bua kutuleja tshidi luse lua Yehowa?
4 Bible udi wenza mudimu ne luse ludi mamu umvuila muanende bua kutuleja tshidi luse lua Yehowa lumvuija. Yeshaya 49:15 udi wamba ne: ‘Mukaji udi mua kupua muanende utshidi wamua mabele muoyo, bua yeye kafuidi muana wa balume wakulelaye luse [racham] anyi? Bulelela, bantu aba mene badi mua kupua muoyo, kadi meme tshiena nkupua wewe muoyo.’ Mêyi aa adi aleja luse lukole ludi Yehowa nalu bua bantu bende. Mushindu kayi?
5 Mbikole bua mamu kupuaye muoyo bua kuamuisha muanende anyi bua kumutabalela. Bu mudi muana kayi ne bukole, udi dijinga ne dinanga dia mamuende ne dikuatshisha diende munya ne butuku. Diakabi, lelu mu “bikondo bibi bidi bikole mua kupita nabi” ebi mudi bantu “kabayi banange bana babu,” tudi tutamba kumvua bakula bua bamamu badi balengulula bana babu balela. (2 Timote 3:1, 3) Kadi Yehowa yeye udi wamba ne: ‘Meme tshiena nkupua muoyo.’ Luse lukole ludi Yehowa nalu bua basadidi bende kaluena mua kushikila. Ndukole menemene lupite ludi mamu umvuila muanende udiye wamuisha. Kabiena bikemesha pavua muntu mukuabu muambe bua Yeshaya 49:15 ne: “Edi ndinanga dikole menemene didi Nzambi nadi, didibu bakuile mu Dipungila Dikulukulu.”
6. Bantu ba bungi bapange bupuangane badi bamona luse mushindu kayi? Kadi ntshinyi tshidi Yehowa utujadikila?
6 Kuikala ne luse nkuikala mutebelele anyi? Ke mudi bantu ba bungi bapange bupuangane bela meji. Tshilejilu, muena nkindi mukuabu wa mu Lomo uvua mumanyike bikole diende Sénèque, uvua ne muoyo mu matuku a Yezu, uvua ulongesha ne: “Kuikala ne luse nkuikala ne lungenyi lutebelele.” Sénèque uvua mulamate ku malongesha a Stoiko, muena nkindi uvua ulongesha bantu bua kuikala batalale kabayi ne ngikadilu bu mudi luse. Sénèque wakamba ne: muntu udi ne meji udi mua kuambuluisha bantu badi bakenga, kadi kena ne bua kubumvuila luse to, bualu luse ludi mua kumupangisha bua kuikala mutukije. Lungenyi lubi elu ludi lupangisha muntu bua kuikala ne luse. Kadi Yehowa kena nunku to. Udi utujadikila mu Dîyi diende ne: udi “ne dinanga dikole ne luse.” (Yakobo 5:11) Anu bu mutuikala mua kulonga, kuikala ne luse ki nkuikala mutebelele to, kadi nngikadilu muimpe udi uleja bukole. Tukonkononayi mudi Yehowa uleja luse bu muledi wa dinanga.
Pavua Yehowa muleje tshisamba tshiende luse
7, 8. Mmushindu kayi uvua bena Isalele bakenge mu Ejipitu wa kale? Ntshinyi tshivua Yehowa muenze bua makenga abu?
7 Tudi tumona luse lua Yehowa mu mushindu uvuaye wenzela tshisamba tshia Isalele malu. Ku ndekelu kua bidimu bia 1500 kumpala kua bikondo bietu, bena Isalele bavua ku bupika mu Ejipitu wa kale muvuabu babakengesha bikole. Bena Ejipitu bavua ‘bakabakengesha ne mudimu mukole, mudimu wa tushola ne buloba busopa.’ (Ekesode 1:11, 14) Mu ntatu yabu eyi, bena Isalele bakadila kudi Yehowa bua abambuluishe. Ntshinyi tshivua Nzambi wa luse muenze?
8 Miadi yabu yakalenga muoyo wa Yehowa. Wakamba ne: ‘Ngakutangila dikenga dia bantu banyi badi mu Ejipitu bulelela, ngakumvua muadi wabu bualu bua tupita tuabu; bualu bua ndi mumanye kanyinganyinga kabu.’ (Ekesode 3:7) Yehowa kena mua kumona makenga a bantu bende anyi kumvua miadi yabu kayi ukenga nabu to. Anu bu mutuvua bamone mu Nshapita wa 24 wa mukanda eu, Yehowa nNzambi udi uditeka pa muaba wa bakuabu. Ngikadilu eu wa kumvuila bakuabu padibu bakenga udi upetangana ne luse. Yehowa kavua anu umvua bibi pavua bantu bende bakenga to, kadi bivua bimusaka bua kubambuluisha. Yeshaya 63:9 udi wamba ne: ‘Mu dinanga diende ne mu dibafuila diende dia luse yeye wakabapikula.’ Yehowa wakapatula bena Isalele mu Ejipitu “ku tshianza tshikole.” (Dutelonome 4:34) Pashishe, wakabapesha biakudia mu tshishima ne kuya nabu mu buloba buimpe buvua bulue buabu.
9, 10. a) Bua tshinyi Yehowa uvua usungila bena Isalele misangu ne misangu pavuabu mu Buloba bulaya? b) Mu matuku a Yefeta, Yehowa wakasungila bena Isalele mu bianza bia banganyi? Ntshinyi tshivua tshimusake bua kubasungila?
9 Luse lua Yehowa kaluvua luimanyine apu to. Pakavua bena Isalele mu Buloba bulaya bakatuadija kupanga lulamatu kudi Nzambi, ne bakakenga bua bualu abu. Kadi pavuabu bapingana kudi Yehowa ne bamulomba diambuluisha, uvua ubasungila misangu ne misangu. Bua tshinyi? ‘Bualu wakadi ne bantu bende luse.’—2 Kulondolola 36:15; Balumbuluishi 2:11-16.
10 Tuangate tshilejilu tshia tshivua tshienzeke mu matuku a Yefeta. Bu muvua bena Isalele batuadije kutendelela nzambi ya dishima, Yehowa wakanyisha bua babakengeshe kudi bena Amona munkatshi mua bidimu 18. Ndekelu wa bionso, bena Isalele bakanyingalala bua mibi yabu. Bible udi wamba ne: ‘Bobu bakumusha nzambi ya bende yakadi munkatshi muabu, bakakuatshila Yehowa mudimu; ne mutshima wende wakanyingalala bua ntatu ya bena Isalele.’ (Balumbuluishi 10:6-16) Pavua bena Isalele banyingalala mu bulelela, Yehowa kavua witaba bua kubamona bakenga to. Nunku Nzambi wa luse wakapesha Yefeta bukole bua kubasungila mu bianza bia baluishi babu.—Balumbuluishi 11:30-33.
11. Malu avua Yehowa wenzela bena Isalele adi atulongesha tshinyi bua luse luende?
11 Malu avua Yehowa wenzela tshisamba tshia Isalele adi atulongesha tshinyi bua luse? Adi atulongesha ne: luse lua Yehowa kaluena luimanyina anu pa kumvua bibi bua makenga avua tshisamba atshi tshipeta to. Tuvuluke tshilejilu tshia mamu udi luse lumusaka bua kutabalela muanende padiye udila. Bia muomumue, Yehowa udi umvua miadi ya bantu bende. Luse ludi lumusaka bua kubambuluisha. Bualu bukuabu kabidi, mushindu uvua Yehowa wenzela bena Isalele malu udi utulongesha ne: kuikala ne luse kakuena kumvuija kuikala mutebelele to, bualu luse luvua lumusaka bua kubasungila ne bukole. Yehowa udiku umvuila batendeledi bende luse anu mu tshibungi anyi?
Yehowa udi umvuila bantu basunguluke luse
12. Mmunyi muvua Mikenji ya bena Isalele ileja muvua Yehowa umvuila bantu luse?
12 Mikenji ivua Nzambi mupeshe tshisamba tshia Isalele ivua ileja muvuaye umvuila bantu basunguluke luse. Tuangate tshilejilu tshia muvaye uditatshisha bua bapele. Yehowa uvua mumanye ne: kuvua malu avua mua kukuata muena Isalele ne kumuvuija mupele. Ntshinyi tshivuabu ne bua kuenzela bapele? Yehowa wakelela bena Isalele mukenji bua bualu abu ne: ‘Kanukoleshi mitshima yenu, kanubuikidi tshianza tshienu kudi muanenu udi mupele. Numupe bintu bulelela; mitshima yenu kayinyingaladi, panuamupabi; bua bualu ebu Yehowa, Nzambi wenu, neanuvudijile disanka mu mudimu wonso unudi nuenza ne bianza bienu.’ (Dutelonome 15:7, 10) Yehowa uvua kabidi muambile bena Isalele bua kubenga kupuola bintu bionso bivua ku mielelu kua madimi abu anyi kuangula bintu bivua bishalamu. Bintu ebi bivua bishala bua bapele. (Lewitiki 23:22; Luta 2:2-7) Pavua tshisamba tshilonda mukenji eu bua kuambuluisha bapele bavua munkatshi muabu, mu Isalele kamuvua balombi ba ka pa luse. Bualu ebu buvua buleja luse lua Yehowa.
13, 14. a) Mmunyi mudi mêyi a Davidi mua kutushindikila ne: Yehowa udi uditatshisha bikole bua yonso wa kutudi? b) Ntshilejilu kayi tshidi mua kumvuija mushindu udi Yehowa pabuipi ne bantu badi “ne mitshima itamba kunyingalala” anyi ‘ne mitshima ya majiya’?
13 Lelu kabidi, Nzambi wetu wa dinanga udi uditatshisha bikole bua yonso wa kutudi. Tuikale batuishibue ne: mmumanye bimpe ntatu yonso idi itufikila. Mufundi wa misambu Davidi wakafunda ne: ‘Mêsu a Yehowa adi kudi bakane, ne matshi ende adi buashi ku kudila kuabu. Yehowa udi pabuipi ne bantu badi ne mitshima itamba kunyingalala, udi usungila badi ne mitshima ya majiya.’ (Musambu 34:15, 18) Mumanyi kampanda wa malu a Bible wakamba bua bantu badibu bakuila mu mvese eyi ne: “Badi ne mioyo mishikile ne badi banyingalala, mbuena kuamba ne: mibi mmibafikishe ku didipuekesha, ne kabena badiangata ne mushinga; badi badimona bapuekele ne kabayi mua kuenza bualu bua nsongo.” Bantu ba buena aba badi mua kumona ne: Yehowa udi kule nabu ne kabena ne mushinga kudiye bua yeye kubatabalela. Kadi kabiena nunku to. Mêyi a Davidi adi atujadikila ne: Yehowa kena mua kulekela bantu “badi badimona bapuekele.” Nzambi wetu wa luse mmumanye ne: mu bikondo bia nunku, tudi nende dijinga bikole kupita pa tshibidilu, ne udi pabuipi netu.
14 Tuangate tshilejilu. Mamu mukuabu wa mu États-Unis wakaya lubilu ne muanende wa bidimu bibidi ku lupitadi, bualu muana uvua ne lukoso lukole. Baminganga bamane kutangila muana, bakambila mamuende ne: bavua ne bua kumulama ku lupitadi butuku bujima. Mamu wakalala kuepi butuku abu? Wakalala mu nkuasa, ku luseke lua bulalu bua muanende! Muanende uvua usama, ne kavua ne tshikuabu tshia kuenza anu kushala nende. Kakuyi mpata, tudi mua kutekemena bua Tatu wetu wa mu diulu udi mutunange enze kupita apu, bualu tudi bafukibue ku tshimfuanyi tshiende. (Genese 1:26) Mêyi adi alenga ku muoyo adi mu Musambu wa 34:18 adi atushindikila ne: patudi “ne mitshima itamba kunyingalala” anyi ‘ne mitshima ya majiya,’ Yehowa ‘udi pabuipi’ anu bu muledi wa dinanga, muikale ne luse lua bungi ne musue kutuambuluisha.
15. Mmushindu kayi udi Yehowa wambuluisha yonso wa kutudi?
15 Nunku, mmushindu kayi udi Yehowa wambuluisha yonso wa kutudi? Kena nangananga utumbushila malu adi atukebela ntatu to. Kadi Yehowa mmulongolole malu a bungi bua kuambuluisha bantu badi badila kudiye. Bible, Dîyi diende didi ne mibelu mimpe idi mua kubambuluisha. Mu tshisumbu, Yehowa mmuteke batangidi bashindame badi badienzeja bua kuidikija luse luende padibu bambuluisha bena Kristo nabu. (Yakobo 5:14, 15) Bu mudiye ‘umvua milombu,’ udi ‘upesha badi bamulomba nyuma muimpe.’ (Musambu 65:2; Luka 11:13) Nyuma eu udi mua kutupesha “bukole budi bupite bua pa tshibidilu” bua kunanukila too ne pikala Bukalenge bua Nzambi mua kumbusha malu onso adi akebesha ntatu. (2 Kolinto 4:7) Katuenaku mua kuikala ne dianyisha bua malu onso aa anyi? Katupu muoyo ne: adi aleja mudi Yehowa ne luse.
16. Mbualu bunene kayi budi buleja luse lua Yehowa? Mmunyi mudibu buambuluisha yonso wa kutudi?
16 Kakuyi mpata, bualu bunene budi buleja luse lua Yehowa mpadiye mufile Muanende munanga bua kutupikula. Mulambu au uvua uleja mudi Yehowa mutunange ne uvua mutunzuluile njila wa lupandu. Tuvuluke ne: mulambu eu udi wambuluisha yonso wa kutudi. Ke bualu kayi, Zekâya tatuende wa Yone mubatiji wakamanyisha ne: dipa edi divua dileja “luse lua Nzambi wetu.”—Luka 1:78.
Ndîba kayi didi Yehowa ubenga kufuila bantu luse?
17-19. a) Mmunyi mudi Bible uleja ne: luse lua Yehowa ludi ne mikalu? b) Ntshinyi tshivua tshienze bua luse lua Yehowa bua tshisamba tshiende lushikile?
17 Tudiku mua kuela meji ne: luse lua Yehowa kaluena ne mikalu anyi? Bible udi uleja patoke ne: Yehowa udi ubenga kufuila bantu badi babenga kulonda njila yende miakane luse. (Ebelu 10:28) Bua kumona tshidiye wenzela nunku, tuvuluke tshilejilu tshia tshisamba tshia Isalele.
18 Nansha muvua Yehowa musungile bena Isalele misangu ya bungi mu bianza bia baluishi babu, ndekelu wa bionso luse luende luakashikila. Tshisamba tshia mutu mukole atshi tshivua tshitendela mpingu, tshilua nayi too ne mu ntempelo wa Yehowa. (Yehezekele 5:11; 8:17, 18) Bible udi wamba kabidi: ‘Bobu bakaseka bambi ba Nzambi; bakapetula mêyi ende, bakapenda baprofete bende too ne pakamueneka tshiji tshia Yehowa kudi bantu bende tshidi katshiyi tshijika.’ (2 Kulondolola 36:16) Bena Isalele bakenza malu mu mushindu uvuaku kakutshiyi kabidi mushindu wa kubafuila luse, ne bakajudija tshiji tshia Yehowa. Ntshinyi tshiakenzeka?
19 Yehowa kavua mua kufuila kabidi tshisamba tshiende luse to. Wakamba ne: ‘Tshiena mbafuila luse, tshiena mbasungila, luse kaluena lunkuata bua bualu buabu, kakuena tshintu tshidi mua kunkanda bua meme kubabutula.’ (Yelemiya 13:14) Ke bualu kayi bakabutula Yelushalema ne ntempelo uvuamu, kuyabu ne bena Isalele ku bupika mu Babilone. Padi bantu bena mapanga batombokela Nzambi mu mushindu mubi, bamufikisha too ne ku dipanga kubafuila luse, mbualu bubi be!
20, 21. a) Ntshinyi tshienzeka pafika luse lua Nzambi ku ndekelu mu matuku etu aa? b) Mbualu kayi budi buleja luse lua Yehowa butuakonkonona mu nshapita udi ulonda?
20 Netuambe tshinyi bua lelu? Yehowa ki mmushintuluke to. Bua luse, mmupeshe Bantemu bende mudimu wa kuyisha “lumu luimpe lua Bukalenge” pa buloba bujima. (Matayi 24:14) Padi bantu bakane baluitaba, Yehowa udi ubambuluisha bua kumvuabu mukenji wa Bukalenge. (Bienzedi 16:14) Kadi mudimu eu kawakutungunuka too ne kashidi to. Yehowa yeye mulekele bulongolodi bubi ebu butungunuka kashidi ne ntatu ne makenga bidimu, kena uleja luse to. Pafika luse lua Nzambi ku ndekelu, Yehowa neabutulule ndongoluelu wa malu eu. Neamubutule bua luse lua ‘dîna diende dia tshijila’ ne bua luse lua batendeledi bende ba lulamatu. (Yehezekele 36:20-23) Yehowa neumbushe malu mabi pa buloba ne nealombole bantu bende mu bulongolodi bupiabupia. Yehowa udi wamba bua bantu babi ne: ‘Tshiena mbaleja dinanga, tshiena mbafuila luse, kadi nempingaje dikenga bu difutu dia bienzedi biabu pa mitu pabu.’—Yehezekele 9:10.
21 Kadi bua mpindieu, Yehowa utshidi utungunuka ne kufuila bantu luse, nansha badi mu njila wa dibutuka. Yehowa udi ubuikidila benji ba bubi badi banyingalala ne muoyo mujima mibi yabu. Dibuikidila dia mibi edi mbumue bua ku malu adi aleja luse luende. Mu nshapita udi ulonda, netuakule bua mudi Bible ufuanyikija malu bua kuleja mudi Yehowa ubuikidila bantu mibi yabu.
^ tshik. 3 Kadi mu Musambu wa 103:13, muaku wa pa muanda wa mu tshiena Ebelu racham udi uleja luse ludi tatu umvuila bana bende anyi mudiye uditeka pa muaba wabu.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki. Mujiki wa Davidi, pavua muprofete Natana mulue kudi Davidi panyima pa dilala diende ne Beta-sheba.+
51 Ndeja luse, Nzambi wanyi, bilondeshile dinanga diebe dia lulamatu.+
Jimija matomboka anyi bilondeshile luse luebe lunene.+
2 Nsukula ku tshilema tshianyi tshionso,+Nkezula ku mpekatu wanyi.+
3 Bualu ndi mumanye bimpe matomboka anyi,Ne mpekatu wanyi udi misangu yonso kumpala kuanyi.+
4 Undi muenzele mpekatu nguewe, nguewe nka-yebe;+Tshidi tshibi ku mêsu kuebe ke tshindi muenze.+
Nunku, wewe udi muakane paudi wakula,Udi muakane mu dilumbuluisha diebe.+
5 Mona! Mvua muledibue ne tshibawu tshia tshilema,Ne mamu wanyi uvua mungimite mu mpekatu.+
6 Mona! Wewe udi wanyisha bulelela budi nabu muntu munda;+Longesha tshindi munda menemene meji malelela.
7 Unkezule ku mpekatu wanyi ne tshisonsa tshia izope, nunku nengikale mukezuke;+Unsukule, nunku nengikale mutoke kupita neje.+
8 Ndekela ngumvue mbila ya disanka ne musangelu,Bua mifuba iuvua muzaze ilue kusanka.+
9 Umbusha mpala webe ku mpekatu yanyi,+Ne kupula bilema bianyi bionso.+
10 Fuka muoyo mukezuke munda muanyi, Nzambi wanyi,+Teka nyuma mupiamupia munda muanyi,+ eu udi mushindame.
11 Kungipatshi kumpala kuebe;Kumbushi nyuma muimpe webe kundi to.
12 Mpingajila disanka dia lupandu luebe;+Jula munda muanyi dijinga dia kukutumikila.
13 Nendongeshe bashipi ba mikenji njila yebe,+Nunku benji ba mpekatu nebapingane kuudi.
14 Umpandishe ku dibanza dia mashi,+ Nzambi wanyi, Nzambi wa lupandu luanyi,+Bua ludimi luanyi lumone mua kumanyisha buakane buebe ne disanka.+
15 Yehowa, kangula mishiku yanyi,Bua mukana muanyi mumone mua kumanyisha butumbi buebe.+
16 Bualu wewe kuena ukeba mulambu, tshianana mvua mua kuwufila;+Kuena usanka bua mulambu wa kuosha mujima.+
17 Milambu idi isankisha Nzambi idi lungenyi ludi luzengele;Muoyo udi musunsuke ne muzajike, Nzambi wanyi, kuakuwubenga to.+
18 Mu muoyo webe muimpe, enzela Siona malu mimpe;Ibaka bimanu bia Yelushalema.
19 Pashishe neusanke bua milambu ya buakane,Milambu ya kuosha ne milambu ya kufila mijima;Pashishe nebafile bimpanga bia ngombe pa tshioshelu tshiebe.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 51
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TSHIBUMBA TSHIA NSENTEDI No 1 2018 | Bible utshidi ne mushinga too ne lelu anyi?
BIBLE UDI NE MUSHINGA LELU ANYI?
Ne mamanya onso adiku lelu pa buloba padi malu a biamu maye kumpala bikole, tudiku mua kuamba ne: Bible mmukanda wa kale udi kawuyi kabidi ne mushinga anyi? Bible udi wamba ne:
“Dîyi dionso didi mu Mifundu ndifundisha kudi Nzambi ku bukole bua nyuma wende ne didi diambuluisha.”—2 Timote 3:16.
Tshibumba tshia Nsentedi etshi tshidi tshileja bua tshinyi Bible udi wamba ne: udi mua kutulombola mu nsombelu yonso itudi mua kupeta.
Mibelu ya mu Bible idi ne mushinga lelu anyi?
Bu mudi mamanyisha amuangalaka mu minite mikese, bua tshinyi kubala mukanda mufunda kukadi bidimu bitue ku 2 000?
Malongesha a mu Bible adi ne meji adi ambuluisha bikondo bionso
Pamutu pa Bible kumueneka mujikile matuku bilondeshile mamanya mapiamapia, malongesha adimu mmimanyine pa malu a mushinga ne mêyi manene bidi biambuluisha bikondo bionso.
Ukadi mupitshile matuku anyi udi wakula bua malu atshivua alua?
Bible ki mmukanda wa malu a sianse to, kadi udi wakula malu a sianse adi mua kukukemesha.
1 Wambuluisha bua kuepuka ntatu
Tangila mudi meji a Nzambi mambuluishe bantu bua kuepuka ntatu minene mu nsombelu wabu.
2 Wambuluisha bua kujikija ntatu
Bible udi utupesha mibelu ya meji bua kutantamena too ntatu itu kayiyi ijika lukasa idi itutekesha mu maboko, bu mudi kudiabakena bikole, diladikija malu, ne bunkaya.
3 Wambuluisha bua kutantamena ntatu
Netuambe bishi bua ntatu itudi katuyi mua kuepuka anyi idi kayiyi mua kujika mpindieu, bu mudi disama dia munanunanu anyi lufu?
Bible ne matuku ebe atshilualua
Dîyi dia Nzambi didi mua kutuambuluisha bua kumanya mua kupita ne ntatu yetu, ntatu ya buatshia buila itudi tuetu bonso tutuilangana nayi mu buloba butudi katuyi bamanye tshiatufikila malaba ebu. Kadi Bible kena wimanyina anu apu to. Udi utuambuluisha kabidi bua kumona matuku atshilualua bimpe.
Udi wela meji kayi?
Tangila tshitu bamue bantu bamba ne mudi Bible muine wandamuna lukonko elu.


text:
UMONYI UDI MU MBIMBI YA NZAMBI | NEHEMIYA 12-13
Malongo Tuaheta mu Mukanda wa Nehemiya
Nehemiya wamonesele gikhesa mukunda nu gikombelelo giamatshidia
13:4-9, 15-21, 23-27
Muzueledi wakoma Eliyashiba wahatele genji ndaga jia Tobiya, uvi muene Tobiya akhadilego mukombeledi wa Yehowa, wakhadile mbalagaji y’akombeledi a Nzambi
Eliyashiba wahanele Tobiya fundo dia gudia mu tempelo
Nehemiya wabishidile ima yagasue ya tobiya hanze, wakombele fundo diene, gungima asendelele luko guyikadigila mudimo wa Nzambi
Nehemiya walandudile gukatula ima yagasue ya majilo (mvindu) mu Yelusalema


text:
MUTWE WA MWANDA WA PA KIBALU | NOBE UBWANYA KWIVWANIJA BIBLE
Dibuku Dilomba Kwivwanija
Kunena na bubine, Bible i dibuku dya kala. Le ke didi na myaka inga? Bible wāshilwile kusonekwa Kutunduka kwa pa Bukata pano ke padi kintu kya myaka 3 500. Shi tudingakanye, i mu kitatyi kyadi’ko umbikalo mukomokomo wa Shang mu Shine papo kintu kya myaka kanunu kumeso kwa bwine Buddha kushilula mu India.—Tala kapango kanena amba “ Bubine Butala pa Bible.”
Bible Uletanga malondololo mafike’po ku bipangujo bya mvubu mpata mu būmi
Shi dibuku i dikwasha bantu ne dibapa buludiki bwa kamweno, nanshi difwaninwe kwikala divwanikwa ne ditenga būmi bwa dyalelo. Ye mwikadile Bible nankyo. Uletanga malondololo mafike’po ku bipangujo bya mvubu mpata mu būmi.
Kimfwa, lelo kashā kweipangwile amba, ‘Mwanda waka tudi pano pa ntanda?’ Kino kipangujo i kikambakanye bantu mu bula bwa tununu twa myaka, ne dyalelo dine. Inoko, malondololo atanwa mu mashapita abidi mabajinji a mukanda umo wa mu Bible witwa bu Ngalwilo. Mwine’mwa mudi nsekununi itujokeja ku “ngalwilo”—myaka midiyala kunyuma—pāikele’ko diulu ne ntanda dyotumona na meso, mudi bisansa bya ñenyenye, ñenyenye ne ntanda mine. (Ngalwilo 1:1) Kupwa ulombola matabula a mwāikadile’ko ino ntanda yotushikete’po, mwāpangīlwe bipangwa palapala byūmi ne mwāikadile’ko muntu—ne kine kyobikadile’ko.
BILEMBWA BILOMBA KWIVWANA
Bible udi na madingi a kamweno etukwasha tunekenye makambakano a mu būmi bwa difuku ne difuku. Ano madingi apēlanga kwivwana. Tala moetukwashisha mu bintu bibidi.
Dibajinji bidi Bible udi na muneneno wa patōkelela, utenga kadi usangaja. Kadi pa kyaba kya kwingidija muneneno muvule mufyame, bilembwa bya Bible bitela bishima biyukane kadi byotwibidile. Milangwe mikomo kwivwana i milombolwe mu bishima byotunenanga difuku ne difuku.
Kimfwa, Yesu wāletele byelekejo bya bintu bimonanga bantu difuku ne difuku mwanda wa kutenga mityima yabo mu bufundiji. Bimfwa bivule bitanwa mu Busapudi bwandi buyukane bwa ku Lūlu, bwine busonekelwe mu shapita wa 5 kutūla ku 7 mu mukanda wa Bible wa Mateo. Mushintuludi umo wibutela bu “mwisambo wa kamweno,” unena amba kitungo kyao “ke kya kwitulundikilapo myanda na milangwe kapwila, ino i mwanda wa kwitwendeja ne kuludika byotulonga.” Ubwanya kutanga ano mashapita padi mu minite 15 kutūla ku 20, kadi ukatulumuka pa kumona’mo bishima bipēla abyo’ko bitenga mutyima byānene Yesu.
Kintu kikwabo kilengeje Bible ekale upēla kwivwana i myanda mine idi’mo. Ke dibukupo dya ñano ne mfumo. Inoko, dibuku dimo (The World Book Encyclopedia) dinena amba Bible i dibuku dīsambila pa “bantu batumbe ne bampikwa kutumba” ne pa “makambakano abo, kikulupiji, kukomenwa ne kunekenya kwabo.” Bitupēlelanga kusekununa mānga ya bantu bāikele’ko bine ne ya binkumenkume kadi ne kwivwanija ñeni yotuboila’ko.—Loma 15:4.
I WA BONSO
Pa kusaka amba wivwanije dibuku kampanda, difwaninwe kwikala mu ludimi loyukile. Dyalelo, Bible udi mu ndimi mivule yobwanya kwivwana, nansha shi ushikatanga mu ntanda’ka. Tala bine bilengeje uno mwanda utulumukwa.
Bwalamuni. Bible wāsonekelwe dibajinjibajinji mu Kihebelu, Kialamia ne mu Kingidiki. Kino kyalengeje ba kumutanga bekale batyetye. Pa kusaka’mba bilembwa bikale mu ndimi mikwabo, byālombele mwingilo mukatampe wāingile balamuni bampikwa budimbidimbi. Tufwija’ko pa mingilo yabo mwanda pano Bible, mutuntulu nansha kipindi udi mu ndimi kintu kya 2 700. Ko kunena amba bantu 90 pa katwa bakokeja kutanga nansha’tu kipindi kya Bible mu ludimi lwabo.
Kulupulwa kwandi. Bilembwa bibajinjibajinji bya Bible byāsonekelwe pa bintu byoneka bukidi, kimfwa pa biseba ne mbuba. Pa kwisambulwila uno musapu, bino bilembwa byādi bitentulwa na katentekeji ku makasa. Bine bitentulwa’bya byādi na bei kadi batyetye kete bobādi bakokeja kwikala nabyo. Ino kupityila ku kupungwa kwa mashini a Gutenberg, myaka 550 pa kupita’po, Bible washilulwa kwabanibwa bininge. Bimweka amba Mabible midiyala itano ne kupita aabanibwe matuntulu nansha kipindi.
I kutupu dibuku nansha dimo dya bipwilo didingakene na Bible mu uno mwanda. Bine, Bible i dibuku dilomba kwivwana. Inoko, kumwivwana kukokeja kwikala kukomo. Ino kudi bukwashi. Le twibutana kwepi? Ne i muswelo’ka okamwena’mo? Tanga kishinte kilonda’ko.


text:
“Nudi dijinga ne dinanukila”
PANYIMA pa Anita * mumane kutambula ne mulue Ntemu wa Yehowa, bayende wakatuadija kumutatshisha bikole. Anita udi wamba ne: “Uvua umbengela bua kuya mu bisangilu ne unkandika too ne bua kutela dîna dia Nzambi. Kutela patupu dîna Yehowa kuvua kujula bayanyi tshiji tshikole diakamue.”
Anita wakapeta lutatu lukuabu lukole bua muvuaye ulongesha bana bende malu a Yehowa. Udi wamba ne: “Bavua bankandike bua kutendelela Yehowa mu nzubu muanyi. Tshivua mua kulongesha bana banyi patoke to, tshivua nansha mua kuya nabu mu bisangilu to.”
Anu mudi tshilejilu tshia Anita tshileja, buluishi bua bena mu dîku budi mua kuikala diteta dinene bua lulamatu lua bena Kristo. Bidi mua kuikala nanku kabidi bua disama dikole dia munanunanu, kufuisha muana anyi muena dibaka peshi bua muena mu dîku dietu udi mulekele Yehowa. Kadi ntshinyi tshidi mua kuambuluisha muena Kristo bua kushala mulamate Yehowa?
Wewe muikale kumpala kua ntatu ya nunku, newenze tshinyi? Mupostolo Paulo wakamba ne: “Nudi dijinga ne dinanukila.” (Eb. 10:36) Kadi ntshinyi tshidi mua kukuambuluisha bua kunanukila?
EYEMENA YEHOWA MU DISAMBILA
Umue mushindu munene udi utuambuluisha bua kupeta bukole bua kutantamena ntatu nkueyemena Nzambi mu disambila. Tuangatayi tshilejilu etshi. Mu Dimue kampanda ku dilolo, lutatu lukole luakakuata dîku dia Ana. Bayende ukavuabu benze nende bidimu 30 mu dibaka wakafua lufu lua tshikoso. Ana udi wamba ne: “Katshia anu waya ku mudimu, katu muanji kupingana kumbelu to, utshivua anu ne bidimu 52 tshianana.”
Mmunyi muakapita Ana ne lutatu elu? Uvua ne bua kupingana ku mudimu wende; mudimu eu uvua mumuambuluishe bualu uvua umulomba bua kudifila ne lungenyi luende luonso, kadi kawuvua anu mumbushe kanyinganyinga konso kavuaye umvua to. Udi wamba ne: “Ngakambila Yehowa malu avua mu muoyo wanyi, meme kumulomba bua angambuluishe bua kutantamena lutatu lukole lua difuisha elu.” Yehowa uvuaku muandamune masambila ende anyi? Ana uvua mutuishibue ne: uvua muandamune. Udi wamba ne: “Ditalala didi Nzambi nkayende ufila diakasulakaja muoyo wanyi ne kulama meji anyi. Ndi mushindike ne: Yehowa neabishe bayanyi ku lufu.”—Filip. 4:6, 7.
‘Mumvu wa milombu’ mmulaye bua kupesha bantu bende tshionso tshidibu natshi dijinga bua bashale bamulamate. (Mus. 65:2) Kuenaku umona ne: dishindika edi didi dikolesha ditabuja diebe anyi? Kabienaku bikuambuluisha pebe bua kunanukila anyi?
BISANGILU BIA BENA KRISTO BIDI BITUAMBULUISHA
Yehowa udi wambuluisha bantu bende ku butuangaji bua tshisumbu tshia bena Kristo. Tshilejilu, pavua bena Kristo ba mu tshisumbu tshia Tesalonike mu tshikondo tshia dikengeshibua dikole, Paulo wakabasengelela bua ‘batungunuke ne kukankamijangana ne kukoleshangana anu bu muvuabu benza.’ (1 Tes. 2:14; 5:11) Bu muvua bena Kristo aba badisangisha pamue ne dinanga dionso ne bambuluishangana, bavua mua kutantamena ditetshibua dia ditabuja diabu. Muyuki udi utangila dinanukila diabu udi tshilejilu tshimpe tshitambe kutudi lelu ne udi utuleja bualu kampanda budi mua kutuambuluisha bua tuetu kunanukila petu.
Kudia bulunda bukole ne bena mu tshisumbu kudi mua kutuambuluisha bua kuenzelangana “malu adi akoleshangana.” (Lomo 14:19) Tudi ne bua kuenza nunku nangananga mu bikondo bia ntatu. Paulo uvua pende mutuilangane ne ntatu ya bungi, ne Yehowa wakamupesha bukole bua kuyitantamena. Imue misangu, Nzambi uvua utamba kukolesha Paulo ku diambuluisha dia bena Kristo nende. Tshilejilu, pavua Paulo mutumine bena mu tshisumbu tshia Kolosayi mioyo mu mêna abu, wakamba bua bualu buabu ne: “Kudibu ke kudi kufumina busambi buanyi bua bungi.” (Kolos. 4:10, 11) Bu muvuabu banange Paulo bikole, dinanga edi diakabasaka bua kumukolesha ne kumukankamija pavuaye mu lutatu. Pamuapa bena mu tshisumbu tshienu bakadi bakukankamije ne bakuambuluishe mu mushindu wa muomumue.
DIAMBULUISHA DIA KUDI BAKULU
Nzambi mmuteke kabidi bakulu mu tshisumbu bua kuambuluisha bena Kristo. Balume bapie mu nyuma aba badi anu bu ‘tshisokomenu ku tshipepele ne tshinyemenu tshia ku tshipupu, bu misulu ya mâyi mu muaba mûme, bu dileji dia dibue dinene mu buloba budi butondesha bantu.’ (Yesh. 32:2) Mêyi aa adi akankamija bushuwa! Ndongoluelu wa dinanga eu ukadiku mukuambuluishe pebe anyi? Dikankamija ne diambuluisha dia kudi bakulu bidi mua kukuambuluisha bua kunanukila.
Bushuwa, bakulu kabatu benza mudimu mu tshishima to. Mbantu bapange bupuangane, badi pabu ne “butekete bu [buetu].” (Bien. 14:15) Kadi, masambila adibu batuenzela adi mua kutuambuluisha bikole. (Yak. 5:14, 15) Muanetu mukuabu wa balume wa mu Italie uvua mutantamene disama dia diteketa dia misunya wakamba ne: “Dinanga dia buwetu divua bena Kristo nanyi bandeje ne dinsamba diabu biakangambuluisha bua kutantamena lutatu elu.” Udiku pebe mua kupeta diambuluisha dinene menemene didi Yehowa ufila ne dinanga dionso ku butuangaji bua bakulu anyi?
IKALA WENZA MALU A MU NYUMA ANU BU PA TSHIBIDILU
Kudi kabidi malu makuabu a bungi atudi mua kuenza bua kunanukila. Bumue bua kudiwu nkuenza malu a mu nyuma anu bu pa tshibidilu. Tuangate tshilejilu tshia John udi ne bidimu 39; bavua bamukuate ne disama dia kansere. Udi wamba ne: “Mvua mumone anu bu ne: bavua banshime, bualu ntshivua anu nsonga.” Musangu au muana wa John wa balume utshivua anu ne bidimu bisatu tshianana. John udi wamba ne: “Bivua bikengela bua mukajanyi atabalele muana ne meme muine bua ngikale nya kumonangana ne baminganga.” Manga a disama dia kansere edi avua matshiokeshe John bikole ne uvua umvua mua kuluka. Kadi kavua anu ne lutatu alu nkayalu to. Tatuende wa John uvua ne disama dia lufu ne bivua bikengela bua bena mu dîku diende bamutabalele.
Mmunyi muvua John ne bena mu dîku diende batantamene lutatu elu? Udi wamba ne: “Nansha muvuabi bintshiokesha, mvua nditatshisha bua dîku dietu dikale anu dienza malu a mu nyuma bu pa tshibidilu; tuvua tubuela mu bisangilu bionso, tuyisha lumingu luonso ne tuenza ntendelelu wa mu dîku pa tshibidilu nansha pavuabi bitukolela.” Bushuwa, John wakamona ne: kutungunuka ne kuenza malu a mu nyuma ke kuvua mua kumuambuluisha bua kutantamena lutatu kayi luonso. Udiku ne mubelu wa kupesha bantu badi batuilangana ne ntatu kampanda anyi? John udi wamba ne: “Padi kanyinganyinga kawuvua mupete kajika, bukole budi Yehowa ufila ne dinanga diende bidi bipingana pa muaba wa malu adi akutonda. Yehowa udi mua kukukolesha anu muvuaye mungenzele panyi.”
Kakuyi mpata, Yehowa udi mua kutuambuluisha bua kutantamena ntatu ne malu makole atudi mua kutuilangana nawu lelu ne mu matuku atshidi alua. Tueyemene Yehowa mu disambila, tukoleshe bulunda buetu ne bena Kristo netu, tuitabe diambuluisha dia kudi bakulu bena Kristo ne tutungunuke ne kuenza malu a mu nyuma anu bu pa tshibidilu. Tuetu benze nunku, netuenze malu mu diumvuangana ne mêyi a Paulo aa: “Nudi dijinga ne dinanukila.”
^ tshik. 2 Tudi bashintulule amue mêna.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Luka
10:1-42
-
Yezu udi utuma bayidi 70 (1-12)
-
Diakabi kudi bimenga bidi kabiyi binyingalala bua mpekatu yabi (13-16)
-
Bayidi 70 badi bapingana (17-20)
-
Yezu udi utumbisha Tatuende bua dianyisha bena bupuekele (21-24)
-
Tshilejilu tshia muena Samalea wa luse (25-37)
-
Yezu udi uya kutangila Mâta ne Mariya (38-42)
10 Panyima pa malu aa, Mukalenge wakasungula bakuabu 70, kubatumaye ku babidi ku babidi+ kumpala kuende mu bimenga bionso ne miaba yonso ivuaye ne bua kuya.
2 Pashishe wakabambila ne: “Eyowa, bia kunowa bidi bia bungi, kadi bena mudimu mbakese. Nunku, lombayi Mfumu wa dinowa bua atume bena mudimu mu dinowa diende.+
3 Ndayi! Monayi! Ndi nnutuma bu bana ba mikoko munkatshi mua mbua ya ditu.+
4 Kanuangatshi kabuta ka makuta, anyi tshibombi tshia biakudia, anyi sandala,+ ne kanuedi muntu muoyo mu njila.
5 Muaba wonso unudi nubuela mu nzubu, nuanji kuamba ne: ‘Nzubu eu ikale ne ditalala.’+
6 Nunku, bikalamu mulunda wa ditalala, ditalala dienu nedishale kudiye. Kadi yeye kayimu, nedipingane kunudi.
7 Nunku nushale mu nzubu amu,+ nudia, nunua bintu bidibu banupesha,+ bualu muena mudimu mmuakanyine difutu diende.+ Kanutungunuki ne kutambakana ku nzubu ne ku nzubu.
8 “Kabidi, muaba wonso unudi nubuela mu tshimenga kampanda, udibu banuakidila, nudie bidibu bateka kumpala kuenu,
9 nuondope bantu badi basamamu ne nubambile ne: ‘Bukalenge bua Nzambi mbusemene pabuipi nenu.’+
10 Kadi muaba wonso unudi nubuela mu tshimenga kampanda, udibu kabayi banuakidila, patukayi mu misesu yatshi minene, nuambe ne:
11 ‘Tudi tunukupuila mene ne lupuishi lua mu tshimenga tshienu ludi lukuate ku makasa etu.+ Nansha nanku, numanye bualu ebu ne: Bukalenge bua Nzambi mbusemene pabuipi.’
12 Ndi nnuambila ne: mu dituku adi, dinyoka dia Sodoma nedikale dipepele menemene kupita dia tshimenga atshi.+
13 “Diakabi diebe, Kolazina! Diakabi diebe, Betesaida! Bualu bu midimu ya bukole idi mienzeke munda muenu yoyi mienzeke mu Tulo ne mu Sidona, bavua mua kuikala banyingalale bua mpekatu yabu kuonso aku, basombe mu bilamba bikayabale ne mu butu.+
14 Nunku, mu dituku dia dilumbuluisha, dinyoka dia Tulo ne Sidona nedikale dipepele menemene kupita dienu.
15 Kadi wewe, Kapênuma, newikalaku pamuapa mua kubandishibua too ne mu diulu anyi? Wewe neupueke too ne mu Lukita!
16 “Muntu yonso udi unuteleja, udi unteleja meme.+ Muntu yonso udi unupetula, udi umpetula meme kabidi. Bualu bukuabu, muntu yonso udi umpetula, udi upetula kabidi Yeye uvua muntume.”+
17 Pashishe bayidi 70 abu bakapingana ne disanka, bamba ne: “Mukalenge, too ne bademon badi bakokeshibua kutudi patudi tutela dîna diebe.”+
18 Bua bualu abu, wakabambila ne: “Ndi mumone Satana mumane kukuluka+ ufuma mu diulu bu mupenyi wa mvula.
19 Monayi! Ndi munupeshe bukokeshi bua kudiata nyoka ne tuminyiminyi mu makasa, ne bukokeshi ku mutu kua bukole buonso bua muena lukuna,+ ne kakuena tshintu nansha tshimue tshianuenzela bibi to.
20 Kadi, kanusanki bua mudi nyuma ikokeshibua kunudi, kadi nusanke bua mudi mêna enu mafunda mu diulu.”+
21 Pa dîba adi mene wakasanka bikole mu nyuma muimpe, kuambaye ne: “Tatu wanyi, Mukalenge wa diulu ne buloba, ndi nkutumbisha kumpala kua bantu bualu udi musokoke bena meji ne bamanyi ba mukanda+ malu aa bikole, kadi udi muasokoluele bana batekete. Eyowa, Tatu wanyi, bualu mushindu eu ke uuvua muanyishe.+
22 Tatu wanyi mmumpeshe bintu bionso, kakuena muntu udi mumanye Muana, anu Tatu, ne kakuena muntu udi mumanye Tatu, anu Muana+ ne muntu yonso udi Muana musue kumusokoluelaye.”+
23 Ke yeye kukudimuka kudi bayidi bende, kubambilaye pa nkayabu ne: “Mêsu adi amona malu anudi numona aa nga diakalenga.+
24 Bualu ndi nnuambila ne: Baprofete ba bungi ne bakalenge bavua bajinga kumona malu anudi numona aa,+ kadi kabakaamona to, ne bavua bajinga kumvua malu anudi numvua aa, kadi kabakaumvua to.”
25 Kadi monayi! mumanyi wa Mikenji mukuabu wakajuka bua kumuteta, kuebejaye ne: “Mulongeshi, ndi ne bua kuenza tshinyi bua kupiana muoyo wa tshiendelele?”+
26 Wakamukonka ne: “Mbafunde tshinyi mu Mikenji? Mmunyi muudi ubala?”
27 Wakamuandamuna ne: “‘Udi ne bua kunanga Yehowa Nzambi webe ne muoyo webe wonso, ne anyima webe yonso, ne bukole buebe buonso, ne lungenyi luebe luonso,’+ ne ‘kunanga mukuebe bu muudi mudinange.’”+
28 Wakamuambila ne: “Udi muandamune bimpe; tungunuka ne kuenza nunku, neupete muoyo.”+
29 Kadi bu muvua muntu au musue kudileja muakane,+ wakakonka Yezu ne: “Mukuanyi nnganyi menemene?”
30 Yezu wakamuandamuna ne: “Muntu mukuabu uvua umbuka ku Yelushalema upueka ku Yeliko, wakakuluka mu bianza bia banyengi, kumunyengabu bionso bivuaye nabi, kumukumabu ne kuyabu, bamushiye mufue tshipuka.
31 Mpindieu, muakuidi mukuabu uvua upuekela njila au ku mpukapuka, kadi pakamumonaye, wakayila luseke lukuabu lua njila.
32 Bia muomumue, muena Lewi mukuabu pende, pakafikaye muaba au ne kumumonaye, wakayila luseke lukuabu lua njila.
33 Kadi muena Samalea mukuabu+ uvua upitshila mu njila au wakalua kudiye, pakamumonaye, luse luakamukuata.
34 Nunku, wakasemena kudiye, kusuikaye mputa yende, kuyelaye manyi ne mvinyo. Pashishe wakamubandisha pa nyama wende, kuyaye nende ku nzubu wa tshilala benyi ne kumulamaye bimpe.
35 Dituku diakalonda, wakangata ndenaliyo ibidi, kuyipesha mutangidi wa nzubu wa tshilala benyi, kuambaye ne: ‘Umulame bimpe, ne tshionso tshiwatula tshia pa mutu, nenkupingajilatshi pangalukila.’
36 Buebe wewe, nnganyi wa ku bantu basatu aba udi mua kuikala mudivuije mukuende+ wa muntu uvua mukuluke mu bianza bia banyengi?”
37 Wakamba ne: “Mmuntu uvua mumuenzele malu ne luse au.”+ Pashishe Yezu wakamuambila ne: “Ndaku, wenze pebe bia muomumue.”+
38 Kadi, pavuabu baya mu njila, yeye wakabuela mu musoko mukuabu. Muomu amu mukaji mukuabu, diende Mâta,+ wakamuakidila bu muenyi mu nzubu muende.
39 Uvua kabidi ne muanabu wa bakaji, diende Mariya, uvua musombe ku makasa a Mukalenge, utungunuka ne kuteleja malu avuaye wamba.
40 Kadi Mâta yeye uvua mu ditanaji dia midimu ya bungi ivuaye mumonangane nayi. Nunku wakalua kudiye, kuambaye ne: “Mukalenge, kabienaku bikuambila bualu bua mudi muanetu mundekeele midimu nkayanyi anyi? Muambila koku alue kungambuluisha.”
41 Mukalenge wakamuandamuna ne: “Mâta, Mâta, udi uditatshisha ne usumpakana bua bintu bia bungi.
42 Kadi bintu bikese ke bidi ne bualu anyi anu tshimue. Mariya yeye mmusungule tshitupa tshimpe+ ne kabakumunyengatshi to.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luka 10
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ulongeshe bana bebe
Baledi wetu, enzayi mudimu ne miyuki eyi bua kulongesha bana benu malongesha a mushinga a mu Bible.
Mêyi a Mbangilu
Mêyi a mu Dutelonome adi mua kukulombola paudi ukolesha bana bebe.
Bualu busokoka budi butusankisha bua kubumanya
bualu busokoka bua tshijila.” Udiku pebe musue kubumanya anyi?
Lebeka uvua musue kusankisha Yehowa
Ntshinyi tshitudi mua kuenza bua kuidikija Lebeka? Bala muyuki wende ne longa malu a bungi adi amutangila.
Lahaba uvua ne ditabuja kudi Yehowa
Manya muvua Lahaba ne bena mu dîku diabu bapande pavuabu babutule Yeliko.
Nsongakaji wakasankisha tatuende pamue ne Yehowa
Muana wa bakaji wa Yefeta wakakumbaja mulayi kayi? Mmunyi mutudi mua kumuidikija?
Samuele wakatungunuka ne kuenza malu makane
Mmunyi mutudi mua kuidikija Samuele, kuenza anu malu makane nansha padi bantu bakuabu benza malu mabi?
Davidi kavua ne buôwa nansha
Bala muyuki muimpe wa mu Bible eu bua kumanya tshivua tshipeshe Davidi muoyo mukole.
Utuku udimona nkaya, umvua buôwa anyi?
Tshivua Yehowa muambile Eliya ntshinyi pavuaye mudimone nkaya? Ntshinyi tshidi malu avua mafikile Eliya atulongesha?
Yoshiya uvua ne balunda bimpe
Bible udi utuambila ne: bivua bikole menemene bua muana uvua ne dîna dia Yoshiya kuenzaye malu avua makane. Keba bua kumanya muvua balunda bende bamuambuluishe.
Yelemiya kakalekela kuakula malu a Yehowa nansha
Nansha muvua bantu bamuseka, bamukuatshila tshiji tshikole, bua tshinyi Yelemiya wakatungunuka ne kuakula malu a Nzambi?
Yezu uvua anu utumikila
Kabitu bipepele misangu yonso bua kutumikila baledi bebe nansha. Tangila mudi tshilejilu tshia Yezu mua kukuambuluisha.
Bakafunda malu a Yezu
Manya malu a bafundi ba Bible 8 bavua ne muoyo mu tshikondo tshivua Yezu ne muoyo panu, bavua bafunda malu a nsombelu wende
Muana wa muanabu ne Paulo uvua ne muoyo mukole
Nsongalume eu uvua mupandishe mansebende ku lufu. Tshivuaye muenze ntshinyi?
Timote uvua musue kuambuluisha bantu
Mmushindu kayi uudi mua kuikala ne nsombelu muimpe ne wa disanka bu Timote?
Bukalenge buakokesha pa buloba bujima
Mmunyi muikala malu pikala Yezu ne bua kukokesha pa buloba bujima? Udi musue kuikalaku pebe tshikondo atshi anyi?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Bimanyinu bisatu bia Mose kuenza (1-9)
-
Mose udi udiumvua kayi mukumbane (10-17)
-
Mose udi upingana mu Ejipitu (18-26)
-
Mose udi upetangana kabidi ne Alona (27-31)
4 Kadi Mose wakandamuna ne: “Mpindieu fuanyikija ne: kabena bangitaba ne kabena bateleja dîyi dianyi,+ bualu nebambe ne: ‘Yehowa kavua mukumuenekele to.’”
2 Ke Yehowa kumuebeja ne: “Tshidi mu tshianza tshiebe ntshinyi?” Yeye kuandamuna ne: “Dikombo.”
3 Kuambaye ne: “Kupa dikombo adi panshi.” Nunku wakadikupa panshi, kuluadi nyoka;+ Mose kumunyema.
4 Yehowa wakambila Mose ne: “Olola tshianza tshiebe, umukuate ku mukila.” Nunku wakolola tshianza, yeye kumukuata, ne nyoka wakalua dikombo mu tshianza tshiende.
5 Ke Nzambi kuamba ne: “Mbua bitabe ne: Yehowa Nzambi wa bankambua babu, Nzambi wa Abalahama, Nzambi wa Izaka, ne Nzambi wa Yakoba+ mmukumuenekele.”+
6 Yehowa wakamuambila kabidi ne: “Bueja koku tshianza mu nsonso wa ku mutu kua tshilamba tshiebe.” Nunku wakabueja tshianza mu nsonso wa tshilamba tshiende. Pakatshipatulaye, monayi, tshianza tshiende tshivua tshipie nsudi anu bu neje!+
7 Ke yeye kuamba ne: “Pingaja tshianza tshiebe mu nsonso wa ku mutu kua tshilamba tshiebe.” Nunku wakapingaja tshianza mu tshilamba tshiende. Pakatshipatulaye mu tshilamba, tshivua tshipingane anu muvua mubidi wende mujima!
8 Wakamba ne: “Bobu kabayi bakuitabe anyi bitabe tshimanyinu tshia kumpala, nunku nebitabe bushuwa tshimanyinu+ tshialonda.
9 Kadi nansha bobu kabayi bitabe bimanyinu bibidi ebi, ne babenge kuteleja dîyi diebe, newangate ndambu wa mâyi a mu Musulu wa Nile, neuapongolole pa buloba bume, ne mâyi awangata mu musulu wa Nile nealue mashi pa buloba bume.”+
10 Ke Mose kuambila Yehowa ne: “Mfuila koku luse, Yehowa, bualu tshitu ngakula bimpe to, ni nkonso eku, ni nkatshia wabanga kuakula ne muena mudimu webe, bualu muakulu wanyi mmuneme ne ludimi luanyi nduneme.”+
11 Yehowa wakamuambila ne: “Nnganyi udi muenze mukana mua muntu, peshi nnganyi udi uvuija muntu kamama, mpudi matshi, umona bimpe anyi mpofu? Ki mmeme Yehowa anyi?
12 Mpindieu ndaku, nengikale nebe paudi wakula, ne nenkulongeshe tshia wewe kuamba.”+
13 Kadi wakamba ne: “Mfuila koku luse, Yehowa, tuma koku muntu yonso uudi musue kutuma.”
14 Nunku Yehowa wakakuatshila Mose tshiji tshikole, kuambaye ne: “Kadi newambe bishi bua muanenu Alona+ muena Lewi? Ndi mumanye ne: yeye udi wakula bimpe menemene. Udi mpindieu mu njila bua kusambakena nebe. Pakumonaye, muoyo wende neusanke.+
15 Nunku akula nende ne ela mêyi aa mukana muende,+ ne nengikale nenu, wewe ne yeye, paudi wakula;+ nennulongeshe tshia nuenu kuenza.
16 Neakule ne bantu pa muaba webe; neikale muleji mpala webe ne wewe newikale kudiye bu Nzambi.+
17 Newangate dikombo edi mu tshianza tshiebe, newenze nadi bimanyinu.”+
18 Nunku Mose wakapingana kudi tatuende muenu Yetelo+, kumuambilaye ne: “Ndi musue kupingana, kuya koku kudi bana betu badi mu Ejipitu bua kumona ni batshidi ne muoyo.” Yetelo wakambila Mose ne: “Ndaku mu ditalala.”
19 Pashishe Yehowa wakambila Mose mu Midiyana ne: “Ndaku, pingana mu Ejipitu, bualu bantu bonso bavua bakeba kukushipa bakadi bafue.”+
20 Nunku Mose wakangata mukajende ne bana bende ba balume, yeye kubabandisha pa mpunda, kutuadijaye kupingana mu buloba bua Ejipitu. Mose wakangata kabidi dikombo dia Nzambi mulelela mu tshianza tshiende.
21 Yehowa wakambila Mose ne: “Pawapingana mu Ejipitu, enza bua wenze kumpala kua Palô bishima bionso bindi mukupeshe bukokeshi bua kuenza.+ Kadi nendekele bua apapishe muoyo wende;+ kakulekela bantu banyi bua baye to.+
22 Ambila Palô ne: ‘Yehowa udi wamba ne: “Isalele mmuananyi, muanabute wanyi.+
23 Ndi nkuambila ne: Lekela muananyi bua angenzele mudimu. Kadi wewe mubenge bua kumulekela, nenshipe muanebe, muanabute webe.”’”+
24 Pavuabu mu njila, Yehowa+ wakasambakena nende muaba wa tshilala benyi ne wakakeba kumushipa.+
25 Ndekelu wa bionso, Sipola+ wakangata dibue ditue, yeye kutengula muanende wa balume, kuenzaye bua dikoba diende dilenge ku makasa ende, kuambaye ne: “Bualu udi mulume wa mashi kundi.”
26 Nunku Yeye wakamulekela bua aye. Dîba adi wakamba ne: “Mulume wa mashi,” bua bualu bua ditengudibua.
27 Pashishe Yehowa wakambila Alona ne: “Ndaku mu tshipela bua kusambakena ne Mose.”+ Ke yeye kuya, kusambakenaye nende ku mukuna wa Nzambi mulelela+, kumuelaye muoyo umutua mishiku.
28 Nunku Mose wakambila Alona mêyi onso a Yehowa uvua mumutume+ ne bimanyinu bionso bivuaye mumutumine dîyi bua kuenza.+
29 Pashishe Mose ne Alona bakaya, kusangishabu bakulu bonso ba bena Isalele.+
30 Alona wakabambila mêyi onso avua Yehowa muambile Mose, ne yeye wakenza bimanyinu+ abi mu mêsu a bantu.
31 Bua bualu ebu, bantu bakitaba.+ Pakumvuabu ne: Yehowa uvua muvuluke bena Isalele+ ne uvua mumone dikenga diabu,+ bakinama, kutuabu mpala yabu panshi.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Ekesode 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mua kuyukila ne bantu
●○○ DIYISHA MUNTU MUSANGU WA KUMPALA
Lukonko: Bible utshidiku anu ne mushinga too ne lelu anyi?
Mvese: 2Tm 3:16
Musangu walonda: Bible udi umvuangana ne malu a sianse anyi?
○●○ DIMUPINGANYINA
Lukonko: Bible udi umvuangana ne malu a sianse anyi?
Mvese: Yob 26:7
Musangu walonda: Mibelu ya mu Bible idiku ne diambuluisha anyi?
○○● DIMUPINGANYINA DIBIDI
Lukonko: Mibelu ya mu Bible idiku ne diambuluisha anyi?
Mvese: Nsu 14:30
Musangu walonda: Bible udiku wamba malu atshilualua majalame anyi?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda mutumina bena Ebelu
7:1-28
7 Bualu Melekisedeke eu, mukalenge wa Salema, muakuidi wa Nzambi Mutambe Bunene, wakasambakena ne Abalahama pavuaye ufumina ku dishipa bakalenge, kumubeneshaye,+
2 ne Abalahama wakamupesha tshia dikumi tshia bintu bionso. Tshia kumpala, badi bakudimuna dîna diende ne: “Mukalenge wa buakane,” ne pashishe kabidi ne: mukalenge wa Salema, mbuena kuamba ne: “Mukalenge wa ditalala.”
3 Bu mudiye kayi tatu, kayi mamu, kayi ne bankambua, kayi mbangilu wa matuku anyi ndekelu wa muoyo, kadi bamuvuije bu Muana wa Nzambi, udi ushala muakuidi bua kashidi.+
4 Nudi bamone muvua muntu eu uvua Abalahama, mfumu wa dîku, mupeshe tshia dikumi tshia bintu bitambe buimpe bivua binyenga mu mvita muikale munene.+
5 Bulelela, bilondeshile Mikenji, bantu ba mu bana ba Lewi+ badi bapeta mudimu wabu wa buakuidi badi ne mukenji wa kuangata bia dikumi kudi bena tshisamba tshiabu,+ mbuena kuamba ne: kudi bana babu, nansha mudi bantu aba bikale ndelanganyi ya Abalahama.
6 Kadi muntu eu uvua kayi mufumine mu bankambua babu wakangata bia dikumi kudi Abalahama ne kubeneshaye yeye uvua ne milayi.+
7 Mpindieu mbimueneke patoke ne: muntu munene mmubeneshe muntu mupuekele.
8 Ku lumue luseke, bantu badi bafua ke badi bapeta bia dikumi, kadi ku lukuabu luseke, mmuntu udibu bajadike ne: udi ne muoyo.+
9 Nunku badi mua kuamba ne: nansha Lewi udi upeta bia dikumi mmufute bia dikumi ku butuangaji bua Abalahama,
10 bualu utshivua munda mua nkambua wende pavua Melekisedeke musambakene nende.+
11 Nunku bikala bantu bavua bapetela bupuangane ku buakuidi bua bena Lewi+ (bualu buakuidi buvua mu mikenji ivuabu bapeshe tshisamba), bivuaku bikengela kabidi bua muakuidi mukuabu ajuke udibu bamba mudiye mu mushindu uvua Melekisedeke,+ kayi mu mushindu uvua Alona anyi?
12 Bualu bu mudibu benda bashintulula buakuidi, bidi bikengela kushintulula kabidi Mikenji.+
13 Bualu muntu muena malu adibu bakula aa uvua mufumine mu tshisa tshikuabu muvua muntu nansha umue kayi muenze mudimu ku tshioshelu.+
14 Bualu bidi bimueneka patoke ne: Mukalenge wetu mmufumine mu tshisa tshia Yuda,+ kadi Mose kavua muambe bualu nansha bumue bua bakuidi bafumina mu tshisa atshi to.
15 Bualu ebu budi butokeshibua bimpe menemene padi muakuidi mukuabu+ ujuka mufuane Melekisedeke+
16 udi mulue nunku, kabiyi ku bukenji budi bufumina ku diledibua dia mu mubidi, kadi ku bukole bua muoyo udi kawuyi mua kubutudibua.+
17 Bualu badi bajadika bualu buende bamba ne: “Wewe udi muakuidi bua kashidi mu mushindu uvua Melekisedeke.”+
18 Nunku mpindieu, mbateke dîyi dia kumpala ku luseke, bualu didi ne butekete ne kadiena ne dikuatshisha.+
19 Bualu Mikenji kayivua mivuije tshintu nansha tshimue tshipuangane to,+ kadi dibueja dia ditekemena ditambe buimpe+ didi dituambuluisha bua kusemena pabuipi ne Nzambi diakenza nunku.+
20 Kabidi, bu muvua bualu ebu buenzeke kakuyi mutshipu muenza
21 (bushuwa, bualu kudi bantu badi balue bakuidi kakuyi mutshipu muenza, kadi yeye eu mmulue muakuidi ku mutshipu muenza buende yeye kudi Yeye uvua muambe ne: “Yehowa mmuditshipe, ne kakushintulula lungenyi luende, wamba ne: ‘Wewe udi muakuidi bua kashidi’”),+
22 bia muomumue, Yezu wakalua tshijadiki tshia tshipungidi tshitambe buimpe.+
23 Bualu bukuabu, bantu ba bungi bavua ne bua kulua bakuidi benda bashintulukangana,+ bualu lufu luvua lubapangisha bua kutungunuka ne kuikala bakuidi,
24 kadi bu mudiye ushala ne muoyo bua kashidi,+ buakuidi buende kabuena ne bantu badi bamupingana to.
25 Nunku mmukumbane kabidi bua kupandisha bantu badi basemena kudi Nzambi ku butuangaji buende mu malu onso, bualu udi anu ne muoyo bua kubakuila.+
26 Bualu, buetu tuetu mbikumbane bua kuikala ne muakuidi munene wa nunku udi ne lulamatu, udi kayi ne bualu, kayi munyanguke,+ mutapuluke ne bena mpekatu, ne mubandishibue ku mutu kua diulu.+
27 Mmushilangane ne bakuidi banene bakuabu abu, bualu yeye kena dijinga ne kufila milambu dituku dionso,+ tshia kumpala bua mpekatu yende nkayende ne pashishe bua ya tshisamba,+ bualu wakenza nunku musangu umue bua kashidi pavuaye mudifile yeye muine.+
28 Mikenji idi iteka bantu badi ne matekete bu bakuidi banene,+ kadi dîyi dia mutshipu+ muenza panyima pa Mikenji didi diteka muana udi muvuijibue mupuangane+ bua kashidi.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Ebelu 7
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA WA 31
Badi batula ntete dia Nsabatu
MATAYI 12:1-8 MÂKO 2:23-28 LUKA 6:1-5
BAYIDI BADI BATULA NTETE DIA NSABATU
YEZU UDI “MUKALENGE WA NSABATU”
Yezu ne bayidi bende badi mpindieu baya ku nord batangile ku Galela. Tukadi mu muvu wa luya, ne ntete ikadi mipie ku bikolakola. Bu muvua bayidi ne nzala, bakatula miepu ya ntete, kutuadijabu kudia. Kadi dituku adi divua dia Nsabatu, ne bafalese bavua bamone tshivuabu benza atshi.
Vuluka ne: bamue bena Yuda ba mu Yelushalema batshivua bafuma ku dikeba bua kushipa Yezu, bamubanda ne: mmushipe mukenji wa Nsabatu. Bua musangu eu Bafalese badi bamubanda bua malu avua bayidi bende benza. Bakamuambila ne: “Tangila! Bayidi bebe badi benza bualu budi mikenji mikandike dituku dia Nsabatu.”—Matayi 12:2.
Bafalese bavua bamba muvua kutula ntete, kuyivinga mu bianza bua kudia kuikale dinowa ne dipepula ntete. (Ekesode 34:21) Diumvuija diabu dikole dia tshivua kuenza mudimu kumvuija divua divuija Nsabatu mukole be, padi dituku adi divua dilongolola bua dikale dia disanka ne dia kukoleshibua mu nyuma. Yezu wakabenga mmuenenu wabu mubi au, kubapeshaye bilejilu bua kubaleja ne: Yehowa Nzambi kavua muele mukenji wa Nsabatu bua kuwutumikila mu mushindu au to.
Tshilejilu tshimue tshivua Yezu mufile ntshia Davidi ne bantu bende. Pavuabu ne nzala, bakaya ku ntenta wa tshitendelelu, kudiabu mampa a tshilejilu. Mampa au, akavuabu bumbushe kumpala kua Yehowa ne bapingaje a mapiamapia pa muaba wawu, avua malamina anu bakuidi, bobu ke bavua ne bua kuadia. Kadi bua nsombelu uvuaku, kabavua bapishe Davidi ne bantu bende bua muvuabu baadie to.—Lewitiki 24:5-9; 1 Samuele 21:1-6.
Yezu wakafila tshilejilu tshibidi, wamba ne: “Kanuena babale mu Mikenji ne: mu matuku a Nsabatu bakuidi mu ntempelo badi banyanga Nsabatu ne bashala kabayi ne dipila anyi?” Uvua usua kuamba ne: nansha dituku dia Nsabatu, bakuidi bavua bashipa nyama ya kulambula ne benza midimu mikuabu ku ntempelo. Yezu wakamba ne: “Kadi ndi nnuambila ne: tshidi tshinene kupita ntempelo tshidi muaba eu.”—Matayi 12:5, 6; Nomba 28:9.
Yezu wakatela kabidi mêyi a mu Mifundu bua kumvuija lungenyi luende, wamba ne: “Bu nuenu bumvue tshidi mêyi aa umvuija: ‘Ndi musue luse, tshiena musue mulambu,’ kanuvua mua kupisha bantu badi kabayi ne dipila to.” Wakajikija ne: “Bualu Muana wa muntu udi Mukalenge wa Nsabatu.” Yezu wakakula bua bukokeshi bua Bukalenge buende bua ditalala bua bidimu tshinunu buvua bulua.—Matayi 12:7, 8; Hoshea 6:6.
Bantu mbakenge mutantshi mule ku bupika bukole bua Satana, ne tshikisu ne mvita bienda anu bivula. Nebikale bishilangane bikole mu bukokeshi bua Nsabatu munene bua Kristo, watupesha tshikondo tshia dikisha tshitudi tujinga ne muoyo mujima ne tukeba!


text: 10 Eku nkulondolola kua malu a bana ba balume ba Noa: Shema,+ Hama ne Yafete.Bakalela bana ba balume panyima pa Mvula wa kabutu.+2 Bana ba balume ba Yafete bavua: Gomê,+ Magoga,+ Madai, Yawana, Tubala,+ Mesheka+ ne Tilasa.+3 Bana ba balume ba Gomê bavua: Ashakenaza,+ Lifata ne Togâma.+4 Bana ba balume ba Yawana bavua: Elishaha,+ Tâshishi,+ Kitima+ ne Dodanima.5 Kudibu ke kuakafumina bantu ba mu bidiila* bavua batangalake mu maloba abu bilondeshile miakulu yabu ne mêku abu ne bilondeshile bisamba biabu.6 Bana ba balume ba Hama bavua: Kushi, Miselayima,+ Puta,+ ne Kanâna.+7 Bana ba balume ba Kushi bavua: Seba,+ Hawila, Sabeta, Lâma,+ ne Sabeteka.Bana ba balume ba Lâma bavua Sheba ne Dedana.8 Kushi wakalela Nimeloda. Yeye ke muntu wa kumpala wakalua tshilobo pa buloba.9 Wakalua tshilembi tshia bukole tshivua tshiluisha Yehowa. Ke bualu kayi batu bamba ne: “Anu bu Nimeloda, tshilembi tshia bukole tshivua tshiluisha Yehowa.”10 Ntuadijilu wa bukalenge buende uvua* Babela,+ Eleke,+ Akada, ne Kalene, mu buloba bua Shinâ.+11 Wakumbuka mu buloba abu, kuyaye mu buloba bua Ashû,+ kuibakaye Niniwe,+ Lehobota-Ile, Kala,12 ne Lesene pankatshi pa Niniwe ne Kala: Etshi ke tshimenga tshinene.*13 Miselayima wakalela Ludima,+ Anamima, Lehabima, Nafetuhima,+14 Patalusima,+ Kasaluhima (kuvua bena Peleshete+ bafumine), ne Kafetolima.+15 Kanâna wakalela Sidona,+ muanende muanabute, ne Hete,+16 kabidi ne bena Yebuse,+ bena Amole,+ bena Gîgashi,17 bena Hiwi,+ bena Âka, bena Sina,18 bena Âwada,+ bena Semâ, ne bena Hamate.+ Pashishe, mêku a bena Kanâna akatangalaka.19 Nunku mikalu ya bena Kanâna ivua ibangila ku Sidona too ne ku Gelâ+ pabuipi ne Gaza,+ too ne ku Sodoma, Amola,+ Adema, ne Seboyima+ pabuipi ne Lasha.20 Abu bavua bana ba balume ba Hama bilondeshile mêku abu ne miakulu yabu, bilondeshile maloba abu ne bisamba biabu.21 Bakalelela pende Shema, nkambua wa bana bonso ba Ebê+ ne muanabu ne Yafete muanabute,* bana.22 Bana ba balume ba Shema bavua: Elama,+ Ashû,+ Âpakashada,+ Luda, ne Alama.+23 Bana ba balume ba Alama bavua: Usa, Hula, Getê, ne Masha.24 Âpakashada wakalela Shela,+ ne Shela wakalela Ebê.25 Bakalelela Ebê bana babidi ba balume. Dîna dia umue divua Pelege,*+ bualu pavuaye ne muoyo buloba* buvua bupanduluke. Dîna dia muanabu divua Yoketana.+26 Yoketana wakalela Alamodada, Shelefe, Hasâmaweta, Yela,+27 Hadolama, Uzala, Dikela,28 Obala, Abimaele, Sheba,29 Ofî,+ Hawila, ne Yobaba; bonso aba bavua bana ba balume ba Yoketana.30 Muaba uvuabu basombele uvua mubangile ku Mesha too ne ku Sefâ, buloba bua mikuna bua ku est.31 Abu bavua bana ba balume ba Shema bilondeshile mêku abu ne miakulu yabu, bilondeshile maloba abu ne bisamba biabu.+32 Au ke avua mêku a bana ba balume ba Noa bilondeshile dilondangana dia mêku abu ne bilondeshile bisamba biabu. Kudibu ke kuakafumina bisamba bivua bitangalake pa buloba panyima pa Mvula wa kabutu.+


text:
Lumingu lua dia 27/11–3/12
NAHUMA 1–HABAKUKA 3
Musambu wa 154 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Shala mutabale mu nyuma, wenza mudimu”: (Min. 10)
[Ela filme wa Diumvuija dia mukanda wa Nahuma.]
[Ela filme wa Diumvuija dia mukanda wa Habakuka.]
Hab 2:1-4: Bua tuetu kupanduka ku dituku dia dilumbuluisha dia Yehowa didi dilua, tudi ne bua ‘kushala badindile’ (w07 15/11 10 §4-6)
-
Dikeba bubanji bua mu Dîyi dia Nzambi: (Min. 8)
Nah 1:8; 2:6: Mmushindu kayi uvuabu babutule tshimenga tshia Ninewe? (w07 15/11 9 §2)
Hab 3:17-19: Nansha mutudi mua kupeta ntatu kumpala kua Armagedone anyi munkatshi muende, tuikale ne dishindika kayi? (w07 15/11 10 §11)
Dibala dia Bible dia lumingu elu ndikulongeshe tshinyi bua Yehowa?
Mbubanji kayi bukuabu buudi mupete mu dibala dia Bible dia lumingu elu?
-
Dibala dia Bible: (Min. 4 anyi mikese) Hab 2:15–3:6
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) hf: Wase tshishimikidi bua kumupinganyina.
Dipinganyina muntu: (Min. 4 anyi mikese) hf: Mumanyishi ukavua mushile muntu broshire musangu mushale. Leja mua kumupinganyina.
Muyuki: (Min. 6 anyi mikese) w16.03 3-5. Tshiena-bualu: Udiku mua kuambuluisha mu tshisumbu tshienu anyi?
TUIKALAYI NE NSOMBELU WA BUENA KRISTO
Musambu wa 40
“Shala mutabale mu nyuma, muikale anu ne tshisumi padi nsombelu webe ushintuluka”: (Min. 15) Diyukidilangana. Ela filme wa Shala mukole mu nyuma paudi umuangala udi mu jw.org, muaba wa bakulu.
Dilonga dia Bible dia tshisumbu: (Min. 30) kr nshap. 22 §1-7
Diambulula, ne kadiosha ka lumingu lualua (Min. 3) Manyisha tshisumbu ne: mu ngondo wa 12 netuenze kampanye ne Réveillez-vous ! Filme udibu balongolole bua tshisangilu tshia munkatshi mua lumingu ludi lulua, nebamuele mu JW Library kutuadijila mu dia 30 ngondo wa 11. Bamanyishi badi ne bua kudienzeja bua kuabanya Réveillez-vous ! eu bikole.
Musambu wa 129 ne disambila


text:
Ntshinyi tshiabutuka palua Bukalenge bua Nzambi?
“Buloba budi bupita ne majinga abu kabidi, kadi muntu udi wenza disua dia Nzambi, udi ushala kashidi.”—1 YONE 2:17.
MISAMBU: 134, 24
1, 2. a) Mmu mushindu kayi mudi bulongolodi bubi ebu bufuanangane ne muenzavi ukadibu basua kushipa? (Tangila tshimfuanyi tshia ntuadijilu tshia tshiena-bualu.) b) Mmunyi muadiumvua muntu yonso mu diulu ne pa buloba panyima pa dibutuka dia ndongoluelu mubi eu?
FUANYIKIJABI bualu ebu. Mbakuate muenzavi munene, mbamukosele tshibawu tshia lufu. Mpindieu badi baya nende kudi balami ba buloko bua kumushipa. Nansha mudi muenzavi eu umueneka muikale ne muoyo ne makanda a mubidi mimpe, bakadi pa kumushipa.
2 Bulongolodi bubi butudi basombele ebu mbufuanangane ne muenzavi eu ukadibu pa kushipa. Bible udi wamba ne: “Buloba budi bupita.” (1 Yone 2:17) Yehowa mmupangadije bua kubutula bulongolodi ebu mu katupa kîpi emu, nunku tudi batuishibue ne: neabubutule. Kadi kudi dishilangana dinene pankantshi pa nshikidilu wa ndongoluelu eu ne dishipa dia muenzavi au. Bamue bantu badi mua kumona ne: mushindu uvuabu balumbuluishe muenzavi au ki mmukumbane to, ne badi mua kubenga bela meji ne: kabakumushipa to. Kadi Yehowa mmulumbuluishi muakane, ne dipangadika diende dia kubutula ndongoluelu eu ndiakane menemene. (Dutelonome 32:4) Dibutuka dia ndongoluelu eu kadiakujanguluka to. Pabutulabu ndongoluelu eu, muntu yonso udi mu diulu ne pa buloba neitabe ne: dilumbuluisha dia Yehowa ndiakane. Netshikale disulakana dia dikema!
3. Mbintu kayi binayi biabutuka palua Bukalenge bua Nzambi?
3 “Buloba budi bupita” budi bukonga malu kayi? Budi bukonga malu mabi adi enzeka lelu mu bantu. Malu onso aa neabutuke mu katupa kîpi emu. Ebu mbumue bua ku malu adi bushuwa enza “lumu luimpe lua Bukalenge.” (Matayi 24:14) Mu tshiena-bualu etshi, netuakule bua bintu binayi biabutuka palua Bukalenge bua Nzambi: bantu babi, malongolodi mabi, malu mabi ne nsombelu mibi. Mu malu onso aa netulonge 1) mudiwu ne buenzeji kutudi lelu, 2) tshienza Yehowa ne malu aa, ne 3) tshiapingajaye pa muaba wawu.
BANTU BABI
4. Bantu babi badi ne buenzeji kayi kutudi lelu?
4 Bantu babi badi ne buenzeji kayi kutudi lelu? Mupostolo Paulo wakamba ne: mu matuku a ku nshikidilu kuvua ne bua kuikala “bikondo bibi bidi bikole mua kupita nabi.” Pashishe kusakidila ne: “Bantu babi ne badi badinga bakuabu nebatungunuke ne kunyanguka bibi menemene.” (2 Timote 3:1-5, 13) Ukadiku mutuilangane ne malu aa anyi? Ba bungi ba kutudi bakadi batuilangane ne bantu babi bu mudi bena tshikisu, bantu batu bakinangana bua makoba ne benzavi banene. Bamue ba kudibu kabatu basokoka malu mabi atubu benza to. Bakuabu batu baleja mudibu basue kuambuluisha bantu, kadi mu bulelela bikale bantu babi. Kadi nansha tuetu katuyi banji kutuilangana ne benzavi, bantu babi badi anu ne buenzeji kutudi. Bitu bitutonda bikole patutu tumvua mudibu bakengesha ne tshikisu tshionso bana, bakulakaje ne bantu bakuabu badi kabayi ne mushindu wa kudisungila. Bantu babi aba batu benza malu bu nyama ya luonji anyi bu bademon. (Yakobo 3:15) Diakalenga, Dîyi dia Yehowa didi ditupesha ditekemena.
5. a) Mpunga kayi utshidi nende bantu babi? b) Ntshinyi tshiafikila bantu badi babenga kushintuluka?
5 Ntshinyi tshienza Yehowa? Kubangila anu ku mpidieu, Yehowa mmupeshe bantu babi mpunga wa kushintulukabu. (Yeshaya 55:7) Nansha muabutulabu ndongoluelu eu mu katupa kîpi emu, ki mbanji anu kulumbuluisha bantu babi to. Kadi ntshinyi tshiafikila bantu badi babenga kushintuluka ne aba badi batua ndongoluelu eu udi wenda usemena ku tshikondo tshia dikenga dinene mpanda? Yehowa mmulaye bua kumbusha bantu babi bonso pa buloba. (Bala Misambu 37:10.) Lelu, bantu ba bungi batu basokoka malu mabi atubu benza, ne misangu ya bungi kabatu babanyoka to. (Yobo 21:7, 9) Kadi Bible udi utuvuluija ne: ‘Yeye [Nzambi] udi uteka mêsu ende ku njila idi muntu wendela, udi umona biendedi biende bionso. Kakuena mîdima, kakuena mufitu mukole kudi benji ba malu mabi bamanye mua kusokomena.’ (Yobo 34:21, 22) Nunku kakuena mushindu wa kusokoma Yehowa to. Udi umona bualu buonso budi bantu babi benza. Panyima pa Armagedone, netutangile muaba uvuabu,katuakubamona to. Nebababutule bua kashidi!—Misambu 37:12-15.
6. Mbanganyi bashala pabutulabu bantu babi? Bua tshinyi bualu ebu ndumu luimpe?
6 Mbanganyi bashala pabutulabu bantu babi? Yehowa mmulaye ne: ‘Badi ne mitshima mipuekele nebapiane buloba, mioyo yabu neyisanke mu ditalala dikumbane.’ Tudi tubala kabidi anu mu musambu umue umue eu ne: ‘Bantu bakane nebapiane buloba, nebashikamemu tshiendelele.’ (Misambu 37:11, 29) ‘Bapuekele’ ne “bakane” mbanganyi? Bapuekele mbantu badi ne budipuekeshi badi balonga malu kudi Yehowa ne baatumikila. Bakane ngaba badi banange kuenza malu adi Nzambi wamba ne: mmimpe. Lelu pa buloba kudi bantu babi ba bungi kupita bakane. Kadi mu bulongolodi bupiabupia nekuikale anu bantu bapuekele ne bakane, ne nebavuije buloba mparadizu!
MALONGOLODI MABI
7. Malongolodi mabi adi ne buenzeji kayi kutudi lelu?
7 Malongolodi mabi adi ne buenzeji kayi kutudi lelu? Malu mabi a bungi adi pa buloba lelu ki mmakebesha kudi bantu to, kadi kudi malongolodi. Bitendelelu bidi bishima bantu miliyo ya bungi. Tshilejilu, bidi bishima bantu bua tshidi Nzambi, bidi biamba ne: Bible ki mmukanda wa kueyemena to, ne bidi bishima bantu bua muikala buloba ne bukua bantu mu matuku atshilualua. Mbulamatadi mibi idi isaka bantu ku mvita, ku tshikisu bua kansungansunga ka makoba ne ku dikengesha bapele ne bantu badi kabayi ne wa kubakuila. Mbulamatadi ya nunku idi ilua ne bubanji bua bungi ne bukole bua mudiyi isunguluja bantu ne itaba nkosa mishiku. Biapu bidi ne lukuka bidi binyanga kapepa ka miaba idi bantu basombele, binyanga mabanji a mu buloba, badiila bantu pambidi anu bua kunemesha bantu bakese. Bulelela, malongolodi mabi mmakebeshe makenga a bungi mu bantu pa buloba lelu.
8. Ntshinyi tshidi Bible wamba tshiafikila malongolodi adi amueneka bu adi ne bukole ku mêsu kua bantu ba bungi lelu?
8 Ntshinyi tshienza Yehowa? Dikenga dinene nedibange patuadija bena tshididi kuluisha bitendelelu bionso bia dishima bidi Bible ubikila ne: ndumba anyi Babilona munene. (Buakabuluibua 17:1, 2, 16; 18:1-4) Nebabutule bitendelelu ebi bua kashidi. Kadi ntshinyi tshiafikila malongolodi mabi makuabu onso? Bible udi uafuanyikija ne mikuna ne bidiila bualu adi amueneka bu adi ne bukole ne mashindame. (Bala Buakabuluibua 6:14.) Kadi udi usakidila kabidi ne: mbulamatadi ne malongolodi makuabu onso adi kaayi atua Bukalenge bua Nzambi nyama ku mikolo nebibutudibue. Netshikale tshitupa tshia ndekelu tshia dikenga dinene. (Yelemiya 25:31-33) Pashishe, malongolodi mabi kaakuikalaku kabidi to!
9. Bua tshinyi tudi bajadike ne: buloba bupiabupia nebuikale bulongolola bimpe?
9 Ntshinyi tshiapingana pa muaba wa malongolodi mabi? Panyima pa Armagedone, nekuikalaku bulongolodi kampanda pa buloba anyi? Bible udi wamba ne: “Bilondeshile mulayi wende, tudi bindile diulu dipiadipia ne buloba bupiabupia muikala buakane.” (2 Petelo 3:13) Diulu ne buloba bia kale mbulamatadi mibi ne bantu badiyi ilombola. Pabibutulabu, ntshinyi tshiapingana pa muaba wabi? “Diulu dipiadipia ne buloba bupiabupia.” Diulu dipiadipia mbulamatadi mupiamupia, Bukalenge buenza ne Yezu Kristo ne bantu 144 000 bakokesha nende. Buloba bupiabupia mbantu bakokeshabu kudi Bukalenge bua Nzambi. Yezu ne bantu bakokeshaye nabu nebidikije Yehowa Nzambi wa bulongame bimpe menemene. (1 Kolinto 14:33) Nunku “buloba bupiabupia” nebuikale bulongolola. Nekuikale bantu balume bimpe bua kutabalela malu. (Misambu 45:16) Bantu balume aba nebalombodibue kudi Kristo Yezu ne kudi bantu 144 000. Elabi meji muikala nsombelu tshikondo tshiapingana bulongolodi bumue budi mu buobumue budi kabuyi mua kunyanguka pa muaba wa malongolodi mabi onso adiku lelu!
MALU MABI
10. Mmalu kayi mabi adi bantu ba bungi benza muaba uudi? Adi ne buenzeji kayi kuudi ne kudi bena mu dîku dienu?
10 Malu mabi adi ne buenzeji kayi kutudi lelu? Tudi mu buloba mudi buenzavi, dipanga bululame, ne malu a tshikisu bitangalake bikole mu bantu. Dijikija dia lutetuku didi pa buloba didi disaka bantu bua kuanyisha malu aa nansha mudiwu ashipa mikenji ya Nzambi ya tshidi tshimpe ne tshidi tshibi. (Yeshaya 5:20) Baledi badi nangananga ne bua kudienzeja bikole bua kukuba bana babu ku malu mabi aa. Bushuwa, bena Kristo balelela bonso badi ne bua kudienzeja bikole bua kulama malanda abu ne Yehowa mu bulongolodi budi kabuyi bunemeka mikenji ya Nzambi.
11. Dibutula Sodoma ne Amola kudi Yehowa didi ditulongesha tshinyi?
11 Ntshinyi tshienza Yehowa ne malu mabi? Vuluka tshivua Yehowa muenze ne malu mabi avua enzeka mu tshimenga tshia Sodoma ne tshia Amola. (Bala 2 Petelo 2:6-8.) Lota uvua muntu muakane, yeye ne bena mu dîku diende bakakenga bikole bua malu mabi onso avua bantu bavua babanyunguluke benza. Yehowa wakabutula tshimenga tshijima bua kujikija malu mabi avua enzekamu. Kadi uvua kabidi mufile “tshilejilu” bua bantu babi badiku lelu. Anu bu muvua Yehowa mujikije malu mabi onso a buenzavi tshikondo atshi, ke muaajikijaye kabidi lelu pabutulaye ndongoluelu eu.
12. Ngamue malu kayi audi muindile ne muoyo kuulu kuulu pabutulabu ndongoluelu eu?
12 Ntshinyi tshiapingana pa muaba wa malu mabi? Mu bulongolodi bupiabupia, netuikale ne malu a bungi a kuenza adi asankisha. Tshilejilu, netuvuije buloba mparadizu ne netuase nzubu buetu tuetu ne bua bantu batudi banange. Netuakidile kabidi miliyo ya bantu babishabu ku lufu, netubalongeshe malu a Yehowa ne bionso bidiye muenzele bantu. (Yeshaya 65:21, 22; Bienzedi 24:15) Tshikondo atshi, netuikale ne malu a bungi a kuenza atupetesha disanka ne atusaka bua kutumbisha Yehowa.
NSOMBELU MIBI
13. Mbipeta kayi bidi buntomboji bua mu Edene bupatule?
13 Nsombelu mibi idi ne buenzeji kayi kutudi lelu? Buloba budi buwule tente ne bantu babi, malongolodi mabi ne malu mabi mbifikishe bantu ku dikala ne nsombelu mibi. Tuetu bonso tutu tutuilangana ne malu bu mudi mvita, bupele, kansungansunga ka makoba, masama ne lufu. Malu mabi aa akatuadija bualu Satana, Adama ne Eva bakatombokela Yehowa. Buntomboji buabu mbutukebele tuetu bonso ntatu.
14. Ntshinyi tshienza Yehowa ne nsombelu mibi?
14 Ntshinyi tshienza Yehowa ne nsombelu mibi? Tuangate bimue bilejilu. Yehowa mmulaye bua kujikija mvita yonso. (Bala Misambu 46:8, 9.) Neajikije masama. (Yeshaya 33:24) Neamine lufu bua kashidi. (Yeshaya 25:8) Neajikije bupele. (Misambu 72:12-16) Yehowa neumbushe malu makuabu mabi onso adi anyanga nsombelu bikole lelu. Neumbushe kabidi buenzeji bubi bua Satana ne bademon bende.—Efeso 2:2.
15. Panyima pa Armagedone, ngamue malu kayi ajikijabu bua kashidi?
15 Fuanyikijabi muikala nsombelu mu buloba kabuyi mvita, masama nansha lufu! Kakuakuikala biluilu bia mvita, bingoma anyi katuakuvuluka kabidi mvita to. Katuakuikala dijinga ne mpitadi, badoktere, baminganga, biamu bia mashika bua bafue anyi nkita to. Kakuakuikala kabidi buenzavi, ke bua tshinyi katuakuikala dijinga ne bampulushi, ngonga ya dimanyisha bualu anyi pamuapa mene bikuvu ne nsapi to! Malu mabi onso adi atukebela tunyinganyinga tua bungi aa neajike bua kashidi.
16, 17. a) Mmunyi muadiumvua bantu bapanduka ku Armagedone? Fila tshilejilu. b) Mmunyi mutudi mua kujadika ne: netushale ne muoyo pabutulabu ndongoluelu mubi eu?
16 Nsombelu neikale mushindu kayi pajikijabu malu mabi? Mbikole bua kubielela meji. Tudi bapitshile mu nsombelu mibi bidimu bia bungi, bitupangisha too ne bua kumona tunyinganyinga tudiyi itukebela. Tshilejilu, bantu badi basombele pabuipi ne muaba utu kawulu kimanyina kabatu kabidi bumvua mutoyi wa kawulu ubatonda to. Nansha bantu batu pabuipi ne tshina tshia butshiafu kabatu kabidi bumvua mupuya wa butshiafu ubatonda to. Kadi pajikija Yehowa malu mabi onso, nekuikale disulakana dia dikema!
17 Ntshinyi tshiapingana pa muaba wa tunyinganyinga tuonso tutudi natu lelu? Musambu wa 37:11 udi wamba ne: ‘Mioyo yabu neyisanke mu ditalala dikumbane.’ Bidi bikolesha ku muoyo patudi tumanya ne: ke tshidi Yehowa musue buetu tuetu! Mu bikondo bia tunyinganyinga ebi, enza tshionso tshiudi mua kuenza bua kushala pabuipi ne Yehowa ne bulongolodi buende. Malu audi mutekemene matuku atshilualua adi ne mushinga wa bungi, nunku elela malu aa meji bikole, enza bua uamone malelela kuudi, ne uambile bakuabu. (1 Timote 4:15, 16; 1 Petelo 3:15) Wewe muenze nanku, newikale mutuishibue ne: pabutulabu ndongoluelu eu, neushale ne muoyo, ne neusanke bua kashidi!


text:
NSHAPITA WA 100
Tshilejilu tshia Yezu tshia mina dikumi
TSHILEJILU TSHIA YEZU TSHIA MINA DIKUMI
Nansha muvua Yezu uya mu Yelushalema, uvua mua kuikala utshidi kua Zakayi ne bayidi bende. Bavua bamone ne: “Bukalenge bua Nzambi” bukavua pa kujadikibua mu katupa kîpi buikale ne Yezu bu Mukalenge. (Luka 19:11) Bavua bumvue bualu ebu bibi, anu muvuabu kabayi bumvue bimpe ne: Yezu uvua ne bua kufua. Ke bua tshinyi wakabapesha tshilejilu kampanda bua kubambuluisha bua kumona ne: Bukalenge kabuvua pabuipi to.
Wakamba ne: “Muntu mukuabu wa mu dîku dia bantu banene wakenza luendu kuya mu ditunga dia kule bua kuangata bukokeshi bua bukalenge, pashishe kupingana.” (Luka 19:12) Luendu lua nunku luvua ne bua kuangata matuku a bungi. Bushuwa Yezu ke “muntu mukuabu wa mu dîku dia bantu banene” uvua muye mu “ditunga dia kule,” mmumue ne: mu diulu, muvua Tatuende ne bua kumupesha bukokeshi bua bukalenge.
Mu tshilejilu etshi, kumpala kua “muntu mukuabu wa mu dîku dia bantu banene” kuya mu luendu, udi ubikila bapika dikumi ne upesha yonso dikuta dia mina ne ubambila ne: “Nuenduluke nawu mushinga too ne pandi mpingana.” (Luka 19:13) Makuta a mina mena dîna avua ne mushinga wa bungi. Dikuta dia mina divua difutu divua tshidime upeta munkatshi mua ngondo mipite pa isatu.
Bayidi bavua mua kuikala bajingulule ne: bavua bu bapika dikumi ba mu tshilejilu etshi, bualu Yezu ukavua mubafuanyikije ne banowi. (Matayi 9:35-38) Bulelela, kavua mubalombe bua kumutuadila ntete ya dinowa to. Kadi dinowa divua dienza ne bayidi bakuabu bavua mua kupeta muaba mu Bukalenge bua Nzambi. Bayidi bakenza mudimu ne bintu bivuabu nabi bua kupeta bantu ba bungi bavua ne bua kupiana Bukalenge.
Mmalu kayi makuabu avua Yezu muleje mu tshilejilu etshi? Wakamba ne: bena mu ditunga “bavua bamukine, kutumabu kasumbu ka baleji mpala panyima pende bua kuamba ne: ‘Katuena basue bua muntu eu alue mukalenge wetu to.’” (Luka 19:14) Bayidi bavua bamanye ne: bena Yuda kabavua bitaba Yezu to, bamue bakakeba too ne bua kumushipa. Panyima pa Yezu mumane kufua ne mubande mu diulu, bena Yuda mu kabujima bakaleja mmuenenu wabu bua Yezu pavuabu bakengeshe bikole bayidi bende. Baluishi aba bakaleja patoke ne: kabavua basue bua Yezu ikale Mukalenge to.—Yone 19:15, 16; Bienzedi 4:13-18; 5:40.
Anu bu bapika dikumi, mmu mushindu kayi uvuabu benza mudimu ne mina yabu too ne pavua “muntu mukuabu wa mu dîku dia bantu banene” upeta “bukokeshi bua bukalenge” ne upingana? Yezu udi wamba ne: “Ndekelu wa bionso, pakapinganaye yeye mumane kuangata bukokeshi bua bukalenge, wakabikidisha bapika bavuaye mupeshe makuta, bua kumanya bivuabu bapete ku mushinga wabu. Nunku wa kumpala wakasemena, kuambaye ne: ‘Mukalenge, mina webe mmupatule mina dikumi.’ Wakamuambila ne: ‘Udi muenze bimpe, mupika muimpe! Bualu udi mudileje muena lulamatu mu bintu bikese menemene, ikala ne bukokeshi pa bimenga dikumi.’ Mpindieu muibidi wakalua, wamba ne: ‘Mukalenge, mina webe mmupatule mina itanu.’ Wakambila kabidi yeye au ne: ‘Wewe pebe ikala utangila bimenga bitanu.’”—Luka 19:15-19.
Bu bayidi bobu bamone ne: bavua bu bapika bavua benze mudimu bikole ne bintu biabu bua kuvuija bayidi ba bungi, bavua ne bua kujadika ne: Yezu uvua ne bua kusanka. Bavua mua kutekemena ne: nebapete difutu bua tshisumi tshia nunku. Bulelela, bayidi bonso ba Yezu kabena ne nsombelu anyi mushindu wa kuenza malu ne mpunga bia muomumue to. Kadi Yezu uvua mupete “bukokeshi bua bukalenge” neamone lulamatu luabu ne neabeneshe madikolela abu a kuvuija bantu bayidi.—Matayi 28:19, 20.
Kadi mona dishilangana didi Yezu uleja padiye ujikija tshilejilu etshi ne: “Kadi [mupika] mukuabu wakalua, wamba ne: ‘Mukalenge, mina webe umvua musokoke mu tshilamba nyeye eu. Udi mumone, mvua nkutshina, bualu utu muntu wa malu makole; utu wangata tshiuvua kuyi muteke, ne utu unowa tshiuvua kuyi mukune.’ Wakamuambila ne: ‘Ndi nkupisha ne mêyi ebe wewe, mupika mubi. Wewe uvua mumanye ne: ntu muena malu makole, ntu ngangata tshimvua tshiyi muteke ne nnowa tshimvua tshiyi mukune, ki mmuomu? Nunku bua tshinyi kuvua mutekeshe makuta anyi mu nzubu wa dilamina makuta? Nanku pamvua ndua, mvua mua kuangata ne makasa.’ Ke yeye kuambila bantu bavua bimane muaba au ne: ‘Munyengayi mina au, numupeshe udi ne mina dikumi.’”—Luka 19:20-24.
Bu muvua mupika eu mupangile bua kuvudija bubanji bua bukalenge bua mfumuende, mupika eu wakajimija bivuabu bamupeshe. Bapostolo bavua badianjile kumona mu lungenyi muvua Yezu ukokesha mu Bukalenge bua Nzambi. Nunku bilondeshile tshivua Yezu muambe bua mupika wa ndekelu eu, bavua mua kuikala bumvue ne: bobu kabayi ne tshisumi, kabakupeta muaba mu Bukalenge abu to.
Mêyi a Yezu avua ne bua kusaka bayidi ba lulamatu bua kuvudija madikolela abu. Udi ujikija ne: “Ndi nnuambila ne: muntu yonso udi ne tshintu, nebamupeshe bikuabu, kadi muntu udi kayi ne tshintu, nebamunyenge too ne tshidiye natshi.” Udi usakidila ne: bena lukuna bende bavua kabayi basue bua ikale “mukalenge wabu” nebabutudibue. Pashishe Yezu wakatungunuka ne luendu luende mutangile ku Yelushalema.—Luka 19:26-28.


text: 39 “Nunku wewe, muana wa muntu, amba mêyi a buprofete afikila Goga,+ muambila ne: ‘Mona tshidi Mukalenge Mutambe Bunene Yehowa wamba: “Ndi nebe tshilumbu, wewe Goga, mfumu munene* wa Mesheka ne Tubala.+2 Nenkukudimune, nenkulombole, nenkubandishe ufumina ku miaba ya kule menemene ya ku nord,+ ne nendue nebe pa mikuna ya Isalele.3 Nensompole buta buebe bua mikete budi mu tshianza tshiebe tshia bakaji ne nenkulule mikete yebe idi mu tshianza tshiebe tshia balume.4 Neukuluke pa mikuna ya Isalele,+ wewe ne bisumbu biebe bionso bia basalayi ne bukua bantu buikala nebe. Nenkufile bu tshiakudia kudi nyunyi ya mishindu yonso itu idia munyinyi ne kudi nyama ya tshisuku ya mu mpata.”’+5 “‘Neukuluke mu mpata mualabale,+ bualu meme muine ke udi muakule,’ ke mudi Mukalenge Mutambe Bunene Yehowa wamba.6 “‘Nentumine Magoga ne badi basombele mu bidiila* talalaa kapia,+ nunku nebafike ku dimanya ne: meme ndi Yehowa.7 Nengenze bua dîna dianyi dia tshijila dimanyike munkatshi mua bantu banyi bena Isalele, ne tshiakuitaba bua dîna dianyi dia tshijila dinyangibue kabidi nansha; nunku bisamba nebifike ku dimanya ne: meme ndi Yehowa,+ Wa Tshijila mu Isalele.’+8 “‘Eyowa, bualu ebu budi bulua, ne nebuenzeke,’ ke mudi Mukalenge Mutambe Bunene Yehowa wamba. ‘Edi ke dituku dindi muambe.9 Bantu badi basombele mu bimenga bia Isalele nebapatuke ne nebatemeshe tupia ne bia mvita: ngabu mikese* ne ngabu minene, mata a mikete ne mikete, tubonga tua mvita* ne mafuma. Nebatemeshe nabi tupia+ bidimu muanda mutekete.10 Kabakuikala dijinga ne kuangula nkunyi mu mpata anyi kusangisha nkunyi mu metu, bualu nebangate bia mvita bua kutemesha nabi tupia.’“‘Nebanyenge bintu kudi bavua babanyenge bintu, ne nebapawule bavua babapawula,’ ke mudi Mukalenge Mutambe Bunene Yehowa wamba.11 “‘Dituku adi nempeshe Goga+ muaba wa kumujiikilabu mu Isalele amu, mu tshibandabanda tshia badi benza ngendu ku est kua mbuu, muaba eu newukange njila wa badi bapita. Ke muaba wajiikilabu Goga ne bisumbu biende bionso, ne nebawubikile ne: Tshibandabanda tshia Hamona-Goga.*+12 Ba mu nzubu wa Isalele nebenze ngondo muanda mutekete babajiika bua kusukula buloba.+13 Bantu bonso ba mu buloba nebenze mudimu wa kubajiika, ne bualu ebu nebubapeteshe lumu mu dituku dindi nditumbisha,’+ ke mudi Mukalenge Mutambe Bunene Yehowa wamba.14 “‘Nebateke bantu bua kupita mu buloba misangu yonso ne kujiika bitalu bidibu bashiye pa buloba bua kubusukula. Nebatungunuke ne dikeba mu ngondo muanda mutekete.15 Padi bantu badi bapita mu buloba bamona mufuba wa muntu, nebateke tshimanyinu ku luseke luawu. Pashishe, badibu bapeshe mudimu wa dijiikangana nebawujiike mu Tshibandabanda tshia Hamona-Goga.+16 Muomu amu nemuikale kabidi tshimenga tshidi ne dîna ne: Hamona.* Nunku bobu nebasukule buloba.’+17 “Kadi wewe, muana wa muntu, mona tshidi Mukalenge Mutambe Bunene Yehowa wamba: ‘Ambila nyunyi ya mishindu yonso ne nyama yonso ya tshisuku ya mu mpata ne: “Disangishayi pamue, nulue. Disangishayi ku mulambu wanyi undi nnulongoluela, mulambu munene pa mikuna ya Isalele.+ Nenudie munyinyi ne nenunue mashi.+18 Nenudie munyinyi wa bantu ba bukole ne nenunue mashi a bamfumu ba pa buloba, bimpanga bia mikoko, bana ba mikoko, mbuji ne ngombe milume, nyama yonso ya manyi ya mu Bashana.19 Nenupatshishe mafu enu ne mafuta, ne nenunue mashi too ne panudi nukuatshika ku mulambu undi nnulongoluela.”’20 “‘Nenukute tubalu ne bendeshi ba matempu a mvita, bantu ba bukole ne bilobo bia mvita bia mishindu yonso+ ku mêsa anyi,’ ke mudi Mukalenge Mutambe Bunene Yehowa wamba.21 “‘Nendeje butumbi buanyi munkatshi mua bisamba, ne bisamba bionso nebimone dilumbuluisha dindi mukumbaje ne bukole bundi* muleje munkatshi muabi.+22 Kubangila ku dituku adi, ba mu nzubu wa Isalele nebafike ku dimanya ne: meme ndi Yehowa Nzambi wabu.23 Nunku, bisamba nebimanye ne: ba mu nzubu wa Isalele bavua bakuatshibue, baye nabu ku babende bua tshilema tshiabu, bualu kabavua ne lulamatu kundi+ to. Nunku ngakabasokoka mpala wanyi,+ meme kubafila mu tshianza tshia bena lukuna babu,+ ne bakakuluka bonso ku muele wa mvita.24 Ngakabenzela malu bilondeshile bukoya buabu ne dishipa diabu dia mikenji, ke bualu kayi ngakabasokoka mpala wanyi.’25 “Nunku, mona tshidi Mukalenge Mutambe Bunene Yehowa wamba: ‘Nempingaje tshiakabidi bakuatshibue ba Yakoba+ ne nengumvuile nzubu mujima wa Isalele luse;+ ne nengimanyine* dîna dianyi dia tshijila ne tshisumi tshionso.+26 Bobu bamane kupuekeshibua milongo bua dipanga diabu dionso dia lulamatu kundi,+ nebasombe mu buloba buabu talalaa, kakuyi muntu wa kubatshinyisha.+27 Pandi mbapingaja mbumbusha mu bukua bantu ne mbasangisha pamue mbumbusha mu maloba a bena lukuna babu,+ nendijidile kabidi munkatshi muabu ku mêsu kua bisamba bia bungi.’+28 “‘Nebafike ku dimanya ne: meme ndi Yehowa Nzambi wabu pandi mbatuma ku babende bakuatshibue munkatshi mua bisamba ne pashishe mbapingaja mu buloba buabu, tshiyi nshiya nansha umue wa kudibu.+29 Tshiakubasokoka mpala wanyi kabidi nansha,+ bualu nengitshikijile nzubu wa Isalele nyuma wanyi,’+ ke mudi Mukalenge Mutambe Bunene Yehowa wamba.”


text: 3 Ndekelu wa bionso bana betu, tungunukayi ne kusanka mu Mukalenge.+ Kabiena bintatshisha bua kunufundila malu amue amue to, bualu bidi bua diakalenga dienu.2 Dimukilayi mbua; dimukilayi bantu badi benza malu mabi; dimukilayi bantu badi baditapa mubidi.+3 Bualu tuetu ke badi ne ditengudibua dilelela,+ tuetu badi benza mudimu wa tshijila ne nyuma wa Nzambi, badi baditumbishila mu Kristo Yezu+ ne badi kabayi beyemena malu a mubidi,4 nansha mundi meme ne malu adi mua kunsaka bua kueyemena malu a mubidi kupita bakuabu.Pikala muntu mukuabu wela meji ne: udi ne malu adi amusaka bua kueyemena malu a mubidi, meme ndi nawu mapite:5 bavua bantengule dituku dia muanda mukulu,+ muikale wa mu tshisamba tshia Isalele, wa mu tshisa tshia Benyamina, muena Ebelu mulela kudi bena Ebelu;+ pa bidi bitangila mikenji, mvua Mufalese;+6 pa bidi bitangila tshisumi, mvua nkengesha tshisumbu;+ pa bidi bitangila buakane buimanyine mu mikenji, mvua mudileje tshiyi ne tshidibu mua kumbanda natshi.7 Kadi bintu bionso bimvua mupete ndi mubiangate bu bintu bijimija* bua Kristo.+8 Kupita apu, bushuwa ndi ngangata kabidi bintu bionso bu bijimija bua mushinga mutambe bunene wa dimanya dia Kristo Yezu Mukalenge wanyi. Bua bualu buende ndi muitabe dijimija dia bintu bionso ne ndi mbiangata bu bintu bia butshiafu,* bua meme kupeta Kristo9 ne bua bansangane mu buobumue nende, ki mbua buakane buanyi budi bufumina ku dilonda Mikenji, kadi mbua buakane budi bufumina ku ditabuja+ mu Kristo,+ buakane bua kudi Nzambi bushindamene pa ditabuja.+10 Tshipatshila tshianyi ntshia kumumanya yeye ne bukole bua dibishibua diende ku lufu+ ne kupeta makenga a buena ende,+ ngitaba lufu lua buena luende,+11 bua kumona bikalaku mushindu wa meme kufika ku dibishibua dia bantu ku lufu didi didianjila kumpala.+12 Ki mbua ne: nkadi mumane kupeta bualu ebu anyi ne: nkadi mumane kuvuijibua mupuangane to, kadi ndi ndienzeja+ bua kumona ni ndi mua kukuata panyi ku tshivua Kristo Yezu munsunguile.*+13 Bana betu, tshiena ndimona bu ukadi mumane kutshikuata to; kadi ndi mujadike bualu bumue ebu ne: Bu mundi mupue malu adi mashale panyima muoyo+ ne ngipatshila malu adi kumpala,+14 ndi ndienzeja bua kufika ku tshipatshila bua difutu+ dia dibikila dia muulu+ dia Nzambi ku butuangaji bua Kristo Yezu.15 Nunku tuetu bonso badi bashindame+ tuikale ne meji aa, ne binuikala ne meji makuabu mu bualu kayi buonso, Nzambi neanubuluile meji atudi batele aa.16 Nansha bikale munyi, mu mushindu utudi baye kumpala, tutungunuke ne kuenda mu bulongame mu njila wa muomumue eu.17 Bana betu, nuenu bonso nulue bidikiji banyi,+ ne mêsu enu ashale matangile bantu badi benda mu diumvuangana ne tshilejilu tshitudi banushile.18 Bualu kudi bantu ba bungi (mvua ne tshibidilu tshia kubatela kadi mpindieu ndi mbatela kabidi ndila ne muadi) badi benda bu bena lukuna ba mutshi wa makenga* wa Kristo.19 Ndekelu wabu nkabutu, nzambi wabu ndifu diabu, butumbi buabu mbundu buabu bulelela, ne mbateke meji abu ku malu a pa buloba.+20 Kadi kuetu tuetu+ mmu diulu,+ ne tudi bindile ne muoyo mujima mupandishi udi ufuminamu, Mukalenge Yezu Kristo,+21 wakudimuna mubidi wetu mupuekele bua wikale bu* mubidi wende wa butumbi+ ku bukole buende bunene budi bumuambuluisha bua kuteka bintu bionso ku bukokeshi buende.+